**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՍԱՀՄԱՆԱԴՐԱԿԱՆ ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆՏՐԱԿԱՆ ՕՐԵՆՍԳՐՔՈՒՄ**

**ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** 2016 թվականի մայիսի 25-ի «Հայաստանի Հանրապետության ընտրական օրենսգիրք» սահմանադրական օրենքի (այսուհետ՝ Օրենսգիրք) 2-րդ հոդվածը լրացնել նոր՝ 5-րդ մասով.

«5. Հաշմանդամություն ունեցող, տեղաշարժման (հենաշարժական) դժվարություններ ունեցող և տեսողության խնդիր ունեցող անձանց ընտրելու իրավունքի իրականացումն ապահովելու նպատակով հանրային իշխանության մարմինները ձեռնարկում են մատչելիությանն ուղղված անհրաժեշտ միջոցներ:»:

**Հոդված 2.** Օրենսգրքի 3-րդ հոդվածը լրացնել նոր՝ 4-րդ և 5-րդ մասերով.

«4. Հանրային իշխանության մարմինները ընտրությունների նախապատրաստման և անցկացման ժամանակահատվածում իրենց պարտականությունները իրականացնելիս պահպանում են չեզոքություն և ընտրություններին մասնակցող կուսակցությունների (կուսակցությունների դաշինքների) և թեկնածուների համար նախընտրական քարոզչության ժամանակահատվածում ապահովում հավասար հնարավորություններ։

5. Թեկնածուները, այլ անձինք իրավունք չունեն օգտագործել իրենց պաշտոնեական կամ ծառայողական դիրքի առավելությունները ընտրություններում որոշակի արդյունքի հասնելու համար: Պաշտոնեական կամ ծառայողական դիրքի առավելություններից օգտվելու հետ կապված սահմանափակումները սահմանվում են սույն օրենսգրքով:»։

**Հոդված 3.** Օրենսգրքի 4-րդ հոդվածը լրացնել նոր՝ 2-րդ և 3-րդ մասերով.

«2. Ոչ ոք չի կարող հարկադրել ընտրողին բացահայտելու, թե ինչպես է ընտրողը մտադիր քվեարկելու կամ ինչպես է քվեարկել թեկնածուի (կուսակցության, կուսակցությունների դաշինքի) օգտին։

3. Թեկնածուները, կուսակցությունները, կուսակցությունների դաշինքը, ընտրական գործընթացի այլ մասնակիցներն իրավունք ունեն նախընտրական քարոզչություն իրականացնել սույն օրենսգրքով նախատեսված կարգով: Թեկնածուները, կուսակցությունները, կուսակցությունների դաշինքը, ընտրական գործընթացի այլ մասնակիցներն իրավունք չունեն օգտագործել բռնության կոչեր, բռնության սպառնալիքներ կամ հարկադրանքի ցանկացած այլ ձև:»:

**Հոդված 4.** Օրենսգիրքը լրացնել նոր՝ 6.1-ին հոդվածով.

«**Հոդված 6.1. Արդար ընտրությունները**

1. Արդար ընտրությունների սկզբունքի պահպանումը պետք է ապահովի հավասար իրավական պայմանների ստեղծումը ընտրական գործընթացի բոլոր մասնակիցների համար:

2. Արդար ընտրություններ անցկացնելիս ապահովվում են ՝

1) ընդհանուր և հավասար ընտրական իրավունքը,

2) յուրաքանչյուր թեկնածուի, կուսակցության (կուսակցությունների դաշինքի) համար հավասար հնարավորությունները, այդ թվում՝ զանգվածային լրատվության և հեռահաղորդակցության միջոցներին հասանելիությունը,

3) ընտրությունների, թեկնածուների, կուսակցությունների (կուսակցությունների դաշինքների) օրինական և հրապարակային ֆինանսավորումը,

4) քվեարկության և ձայների հաշվարկի ժամանակ ազնվությունը, քվեարկության արդյունքների մասին ամբողջական և անհետաձգելի իրազեկումը՝ ընտրությունների արդյունքների պաշտոնական հրապարակմամբ,

5) օրենքով սահմանված ժամկետում քաղաքացիների, թեկնածուների, կուսակցությունների (կուսակցությունների դաշինքների) ընտրական իրավունքների և ազատությունների խախտումների վերաբերյալ բողոքների արագ և արդյունավետ քննությունը դատարանների և դրա համար լիազորված այլ մարմինների կողմից, ինչպես նաև միջազգային իրավունքի նորմերով նախատեսված կարգով իր ընտրական իրավունքների և ազատությունների պաշտպանության և վերականգնման համար միջազգային դատական մարմիններ դիմելու քաղաքացու իրավունքի ապահովումը:

3.Հանրային իշխանության մարմիններն անձանց ընտրական իրավունքների իրավական պաշտպանության նպատակով սահմանում են արդյունավետ կառուցակարգեր։

4. Հանրային իշխանության մարմինները պայմաններ են ապահովում ընտրությունների նկատմամբ հանրային վերահսկողության պատշաճ իրականացման համար։

5. Ընտրական իրավունքը խախտող անձինք օրենքով սահմանված կարգով ենթակա են պատասխանատվության։»:

**Հոդված 5.** Օրենսգիրքը լրացնել նոր՝ 6.2-րդ հոդվածով.

«**Հոդված 6.2. Իրական ընտրությունները**

1. Իրական ընտրությունների սկզբունքի պահպանումը պետք է ապահովի ժողովրդի ազատ արտահայտված կամքի բացահայտումը և ուղղակիորեն դրա իրականացմանը հանգեցնելը։

2. Իրական ընտրություններն ընտրողներին հնարավորություն են տալիս Սահմանադրության և օրենսդրության հիման վրա ընտրել թեկնածուներն, կուսակցությանը (կուսակցությունների դաշինքին)։

3. Ընտրությունների նախապատրաստման և անցկացման ընթացքում ապահովվում է ընտրողների ազատ հասանելիությունը թեկնածուների, ընտրական ցուցակների, կուսակցությունների, կուսակցությունների դաշինքների, ընտրական գործընթացի վերաբերյալ տեղեկատվությանը, ինչպես նաև թեկնածուների, կուսակցությունների, կուսակցությունների դաշինքների հասանելիությունը լրատվամիջոցներին և հեռահաղորդակցության միջոցներին:

4. Սույն օրենսգրքով և օրենսդրությամբ սահմանվում են հավասար և արդար պայմաններ թեկնածուների, ընտրական ցուցակների գրանցման համար:

5. Թեկնածուն, ընտրություններին մասնակցող կուսակցությունը կամ կուսակցությունների դաշինքն իրավունք ունեն բողոքարկելու իրենց ընտրական իրավունքները խախտող քվեարկության կամ ընտրությունների արդյունքները՝ սույն օրենսգրքով, օրենսդրությամբ սահմանված կարգով և ժամկետներում:

6. Ձայների հաշվարկը, քվեարկության և ընտրությունների արդյունքները կեղծելուն, քաղաքացու ընտրական իրավունքների և ազատությունների ազատ իրականացմանը խոչընդոտելուն ուղղված գործունեությունը պատժվում է օրենքով:»:

**Հոդված 6.** Օրենսգրքի 7-րդ հոդվածի՝

1 1-ին մասը շարադրել նոր խմբագրությամբ.

«1. Ազգային ժողովի և տեղական ինքնակառավարման մարմինների ընտրություններն անցկացվում են պարբերաբար՝ Սահմանադրությամբ և սույն օրենսգրքով սահմանված ժամկետներում, բացառությամբ սույն օրենսգրքի 7.1-ին հոդվածով նախատեսված դեպքերի:»:

2) 2-4-րդ մասերը ուժը կորցրած ճանաչել:

**Հոդված 7.** Օրենսգիրքը լրացնել նոր՝ 7.1-ին հոդվածով.

«**Հոդված 7.1. Ընտրություններ անցկացնելու արգելքը: Ընտրությունների նշանակումը և անցկացումը ռազմական կամ արտակարգ դրության ավարտից հետո**

1. Ռազմական կամ արտակարգ դրության ժամանակ Ազգային ժողովի ընտրություններ չեն նշանակվում և չեն անցկացվում։

2. Ռազմական դրության ժամանակ տեղական ինքնակառավարման մարմինների ընտրություններ չեն նշանակվում և չեն անցկացվում։ Հայաստանի Հանրապետության ամբողջ տարածքում արտակարգ դրություն հայտարարվելու դեպքում տեղական ինքնակառավարման մարմինների ընտրություններ չեն նշանակվում և չեն անցկացվում։ Հայաստանի Հանրապետության տարածքի մի մասում արտակարգ դրություն հայտարարվելու դեպքում տեղական ինքնակառավարման մարմինների ընտրություններ նշանակվում և անցկացվում են միայն այն համայնքներում, որոնց տարածքում արտակարգ դրություն հայտարարված չէ։

3. Եթե ռազմական կամ արտակարգ դրությունը հայտարարվել է Ազգային ժողովի կամ տեղական ինքնակառավարման մարմինների ընտրություններ նշանակվելուց հետո, ներառյալ՝ քվեարկության օրը, ապա ռազմական կամ արտակարգ դրություն հայտարարվելու պահից ընտրական գործընթացն իրավունքի ուժով համարվում է դադարեցված։ Կենտրոնական ընտրական հանձնաժողովը ռազմական կամ արտակարգ դրություն հայտարարվելուց հետո՝ անհապաղ, հանդես է գալիս Ազգային ժողովի կամ տեղական ինքնակառավարման մարմինների ընտրությունների հետ կապված գործընթացները դադարեցված լինելու մասին հայտարարությամբ։

4. Եթե ռազմական կամ արտակարգ դրությունը հայտարարվել է Ազգային ժողովի կամ տեղական ինքնակառավարման մարմինների ընտրությունների քվեարկության օրվանից հետո, ապա ընտրական գործընթացը չի դադարեցվում, քվեարկության և ընտրությունների արդյունքների ամփոփումը շարունակվում է սույն օրենսգրքով սահմանված կարգով, բացառությամբ այն դեպքերի, երբ ռազմական կամ արտակարգ դրության պատճառով անհնարին է դարձել արդյունքների ամփոփման գործընթացի կազմակերպումը։ Արդյունքների ամփոփման գործընթացի կազմակերպման անհնարինության և Ազգային ժողովի կամ տեղական ինքնակառավարման մարմինների ընտրությունների հետ կապված գործընթացները դադարեցված լինելու մասին որոշում է կայացնում Կենտրոնական ընտրական հանձնաժողովը, որի մասին հանդես է գալիս հայտարարությամբ։

5. Ռազմական կամ արտակարգ դրության պատճառով չնշանակված կամ չանցկացված՝ Ազգային ժողովի կամ տեղական ինքնակառավարման մարմինների ընտրությունները նշանակվում և անցկացվում են սույն հոդվածով, ինչպես նաև սույն օրենսգրքի 122.1-ին և 128.1-ին հոդվածներով սահմանված ժամկետներում։

6. Ռազմական կամ արտակարգ դրության պատճառով Ազգային ժողովի չնշանակված կամ չանցկացված ընտրությունները նշանակվում են Հանրապետության նախագահի հրամանագրով՝ ռազմական կամ արտակարգ դրության ավարտից ոչ ուշ, քան 7 օր հետո, և անցկացվում են ռազմական կամ արտակարգ դրության ավարտից ոչ շուտ, քան 50, և ոչ ուշ, քան 65 օր հետո։

7. Ռազմական կամ արտակարգ դրության պատճառով չնշանակված կամ չանցկացված տեղական ինքնակառավարման մարմինների հերթական և արտահերթ ընտրություններն անցկացվում են ռազմական կամ արտակարգ դրության ավարտից հետո՝ Կենտրոնական ընտրական հանձնաժողովի սահմանած օրերից առավել մոտ այն օրը, որ պահպանվեն հերթական ընտրությունների կազմակերպման և անցկացման համար սույն օրենսգրքով սահմանված ժամկետները։

8. Ընտրական գործընթացը դադարեցվելուց հետո չանցկացված ընտրությունները կազմակերպվում և անցկացվում են սույն օրենսգրքով սահմանված ընդհանուր կարգով՝ հաշվի առնելով ռազմական կամ արտակարգ դրության ավարտից հետո ընտրությունների կազմակերպման և անցկացման՝ սույն օրենսգրքով սահմանված առանձնահատկությունները։

9. Նոր քվեաթերթիկների, քվեարկության ծրարների և ինքնասոսնձվող դրոշմանիշների, ինչպես նաև ընտրական այլ նյութերի տպագրությունն իրականացվում է Կենտրոնական ընտրական հանձնաժողովի որոշմամբ՝ հաշվի առնելով դրանց տպագրության անհրաժեշտությունը:

10. Ռազմական կամ արտակարգ դրություն հայտարարվելու հետ կապված ընտրական գործընթացների դադարեցման վերաբերյալ սույն օրենսգրքով սահմանված դրույթները կիրառվում են նաև ընտրության երկրորդ փուլի, վերաքվեարկության, ինչպես նաև նոր ընտրությունների դեպքում։

**Հոդված 8**. Օրենսգրքի 8-րդ հոդվածի՝

1) 5-րդ մասի առաջին և երկրորդ պարբերությունների 5 օրվա թիվը և բառը փոխարինել 10 օրվա թվով և բառով, առաջին պարբերության համապատասխան ընտրական հանձնաժողով բառերը փոխարինել Հայաստանի Հանրապետության Կոռուպցիայի կանխարգելման հանձնաժողով բառերով,

2) 5-րդ մասի երկրորդ պարբերության Կենտրոնական ընտրական հանձնաժողով բառերը փոխարինել Հայաստանի Հանրապետության Կոռուպցիայի կանխարգելման հանձնաժողով բառերով,

3) 5-րդ մասի չորրորդ պարբերությունը «ներկայացման կարգը» բառերից հետո լրացնել «, ինչպես նաև հայտարարագրում ներառված՝ հրապարակման ոչ ենթական տվյալների ցանկը» կետադրական նշաններով և բառերով, Կենտրոնական ընտրական հանձնաժողովը բառերը փոխարինել Հայաստանի Հանրապետության Կոռուպցիայի կանխարգելման հանձնաժողովը բառերով,

4) 6-րդ մասը շարադրել նոր խմբագրությամբ․

«6․ Ընտրություններին մասնակցող կուսակցությունների (կուսակցությունների դաշինքների կազմում ընդգրկված կուսակցությունների) և թեկնածուների հայտարարագրերը ներկայացվում են էլեկտրոնային եղանակով և տեղադրվում Հայաստանի Հանրապետության Կոռուպցիայի կանխարգելման հանձնաժողովի համացանցային կայքում՝ բաց տվյալների ձևաչափով։»,

5) 8-րդ մասը շարադրել նոր խմբագրությամբ․

«8. Ընտրողները սույն օրենսգրքով սահմանված կարգով տեղեկացվում են ընտրական հանձնաժողովների կազմերի, գտնվելու վայրերի, աշխատաժամերի, ընտրողների ցուցակներում տեղ գտած անճշտությունների վերաբերյալ դիմումներ տալու ժամկետների, թեկնածուների առաջադրման և գրանցման ժամկետների, քվեարկության օրվա, տեղի, ժամանակի, քվեարկության և ընտրությունների արդյունքների մասին:

Կենտրոնական ընտրական հանձնաժողովը Ազգային ժողովի ընտրությունների ժամանակ ընտրություն նշանակելու վերաբերյալ հրամանագիրն ուժի մեջ մտնելուց հետո՝ եռօրյա ժամկետում, իսկ տեղական ինքնակառավարման մարմինների ընտրությունների դեպքում ընտրություն նշանակվելու վերջնաժամկետի ավարտից հետո՝ եռօրյա ժամկետում, հանրային հեռուստատեսությամբ, հանրային ռադիոյով և Կենտրոնական ընտրական հանձնաժողովի համացանցային կայքում հրապարակում է ընտրությունների նախապատրաստման և անցկացման հիմնական միջոցառումների ժամանակացույցը, տեղական ինքնակառավարման մարմինների ընտրությունների դեպքում՝ նաև այն համայնքների ցանկը, որտեղ անցկացվելու են ընտրությունները:

Սույն մասում սահմանված ժամկետներում Կենտրոնական ընտրական հանձնաժողովը հանրային ռադիոյով և հանրային հեռուստատեսությամբ հրապարակում է տեղեկատվություն՝ ընտրողների ցուցակներում տեղ գտած անճշտությունների վերաբերյալ դիմումներ ներկայացնելու ժամկետների, թեկնածուների առաջադրման և գրանցման ժամկետների, ինչպես նաև քվեարկության օրվա մասին։»,

6) 11-րդ մասի առաջին նախադասության վերջում հանձնարարությամբ բառից հետո լրացնել , Կենտրոնական ընտրական հանձնաժողովի ներկայացուցիչները՝ Կենտրոնական ընտրական հանձնաժողովի նախագահի հանձնարարությամբ կետադրական նշանները և բառերը,

7) 11.1-ին մասը շարադրել նոր խմբագրությամբ.

«11.1. Ազգային ժողովի ընտրությունների, ինչպես նաև համամասնական ընտրակարգով անցկացվող համայնքների ավագանիների ընտրությունների ժամանակ կառավարության սահմանած կարգով անցկացված մրցույթի արդյունքում ընտրված մասնագիտացված կազմակերպությունն իրականացնում է ընտրական տեղամասերից քվեարկության ընթացքի, քվեարկության արդյունքների ամփոփման գործընթացի և ընտրատարածքային ընտրական հանձնաժողովների նիստերի տեսանկարահանում և միաժամանակյա համացանցային հեռարձակում՝ ուղիղ ժամանակային ռեժիմում՝ հատուկ ստեղծված կայքի (կայքերի) միջոցով: Հեռարձակման ժամանակ տեսագրության վրա պետք է տեսանելի լինեն իրական ժամանակը և տեղամասային կենտրոնի համարը, իսկ ընտրատարածքային ընտրական հանձնաժողովների նիստերի դեպքում իրական ժամանակը և ընտրատարածքային ընտրական հանձնաժողովի համարը։

Տեսանկարահանումը պետք է իրականացվի անշարժ տեսախցիկների միջոցով: Տեսախցիկների տեսադաշտում պետք է լինեն քվեատուփը, ընտրողների գրանցման, քվեարկության ծրարների ու քվեաթերթիկների հատկացման և քվեարկության արդյունքների ամփոփման գործընթացները: Տեսանկարահանումը և համացանցային հեռարձակումը պետք է իրականացվեն սույն օրենսգրքով սահմանված՝ քվեարկության գաղտնիության սկզբունքի պահպանմամբ:

Սահմանված կարգով ընտրված մասնագիտացված կազմակերպության կողմից նաև տեսաձայնագրվում և հեռարձակվում են ընտրատարածքային ընտրական հանձնաժողովների` արդյունքների ամփոփման նիստերը և վերահաշվարկը։ Հեռարձակման ժամանակ տեսագրության վրա պետք է տեսանելի լինեն իրական ժամանակը և ընտրատարածքային ընտրական հանձնաժողովի համարը։

Կառավարությունը մասնագիտացված կազմակերպության հետ կնքում է համապատասխան պայմանագիր, որով սահմանվում են նաև սույն մասով նախատեսված կարգով ընտրական տեղամասերից քվեարկության ընթացքի, քվեարկության արդյունքների ամփոփման գործընթացի, ընտրատարածքային ընտրական հանձնաժողովների նիստերի և վերահաշվարկի տեսանկարահանման (տեսաձայնագրման) և միաժամանակյա համացանցային հեռարձակման կարգն ու պայմանները, ինչպես նաև տեղամասերի ցանկը։

Տեղամասային կենտրոնի տարածքը տիրապետողը և ընտրական հանձնաժողովները պարտավոր են աջակցել մասնագիտացված կազմակերպությանը տեսանկարահանման (տեսաձայնագրման) և համացանցային հեռարձակման գործընթացը կազմակերպելու հարցում, սակայն պատասխանատվություն չեն կրում գործընթացի կազմակերպման և դրա որակի համար:

Մասնագիտացված կազմակերպության կողմից ընտրական տեղամասում և ընտրատարածքային ընտրական հանձնաժողովում իրականացված տեսանկարահանված (տեսաձայնագրված) նյութերը հասանելի են մնում մասնագիտացված կազմակերպության հատուկ ստեղծած կայքում մինչև ընտրությունների արդյունքների պաշտոնական հրապարակումը։ Կազմակերպության հետ կնքված պայմանագրով կարող է նախատեսվել ավելի երկար ժամկետ: Տեսանկարահանված (տեսաձայնագրված) նյութերի պատճենները գրավոր դիմումի հիման վրա կարող են տրամադրվել ընտրական հանձնաժողովներին, ընտրություններին մասնակցող կուսակցություններին և դիտորդական առաքելություն իրականացրած կազմակերպություններին՝ ընտրական իրավունքի պաշտպանության շրջանակներում՝ պատճենահանման ինքնարժեքի վճարման պայմանով: Դիմումը կարող է ներկայացվել Կենտրոնական ընտրական հանձնաժողովին՝ մինչև ընտրական հանձնաժողովի ընտրությունների արդյունքներով ընդունված որոշման վիճարկման համար սահմանված ժամկետի ավարտը, իսկ այդ որոշման վիճարկման դեպքում` մինչև վերջնական դատական ակտի ընդունումը: Դիմումը պետք է ներառի ընտրության անվանումը և համապատասխանաբար այն ընտրական տեղամասի համարը կամ ընտրատարածքային ընտրական հանձնաժողովի համարը, որի տեսանկարահանված (տեսաձայնագրված) նյութերից պահանջվում է պատճենը, և դիմումի հետ պետք է ներկայացվի մասնագիտացված կազմակերպության սահմանած պահանջները բավարարող էլեկտրոնային կրիչ։

Տեսանկարահանված (տեսաձայնագրված) նյութերն արխիվացնում և քվեարկությունից հետո հինգ տարի ժամկետով պահպանում է մասնագիտացված կազմակերպությունը: Տեսանկարահանված (տեսաձայնագրված) նյութերի արտահանման, իրավասու մարմնին հանձնման և արխիվացման կարգը սահմանում է Կենտրոնական ընտրական հանձնաժողովը։»:

8) 13-րդ մասը ուժը կորցրած ճանաչել:

**Հոդված 9**․ Օրենսգրքի 8․1-ին հոդվածում՝

1) 2-րդ մասից հանել «մշտական» բառը,

2) 2-րդ մասի երկրորդ նախադասության Մեծամասնական ընտրակարգով առաջադրված թեկնածուների բառերը հանել։

3) 3-րդ մասը ուժը կորցրած ճանաչել։

**Հոդված 10.** Օրենսգրքի 10-րդ հոդվածում՝

1) 3-րդ մասը շարադրել նոր խմբագրությամբ՝

«3. Ազգային ժողովի ընտրությունների դեպքում այլ համայնքի կամ նույն համայնքի այլ բնակավայրի հաշվառում ունեցող ընտրողները, իսկ համամասնական ընտրակարգով անցկացվող՝ համայնքի ավագանու ընտրությունների դեպքում նույն համայնքի այլ բնակավայրի հաշվառում ունեցող ընտրողները քվեարկության օրվանից ոչ ուշ, քան 12 օր առաջ՝ մինչև ժամը 14:00-ն, լիազոր մարմնի կամ նրա համապատասխան ստորաբաժանման ղեկավարին (այսուհետ` լիազոր մարմին) ներկայացնում են դիմում` ըստ հաշվառման վայրի ընտրողների ցուցակից ժամանակավորապես դուրս գալու մասին` նշելով քվեարկության օրը գտնվելու վայրի հասցեն: Դիմումը կարող է ներկայացվել էլեկտրոնային կամ թղթային եղանակով։ Լիազոր մարմինը դիմումը ստանալուց հետո` եռօրյա ժամկետում, ընտրողի տվյալները ժամանակավորապես հանում է ըստ հաշվառման վայրի ընտրողների ցուցակից և ավելացնում ըստ գտնվելու վայրի ընտրական տեղամասի ընտրողների ցուցակում: Այլ անձի անունից դիմում ներկայացնելու դեպքում դիմումատուն պարտավոր է ներկայացնել նոտարական վավերացմամբ հաստատված լիազորագիր: Լիազոր մարմինը դիմողին այդ մասին ծանուցում է եռօրյա ժամկետում։ Ծանուցումն իրականացվում է դիմումում նշված հեռախոսահամարին կարճ հաղորդագրություն ուղարկելու միջոցով, իսկ դրա անհնարինության դեպքում՝ փոստային եղանակով։ Ծանուցման մեջ նշվում է ընտրական տեղամասի համարը և տեղամասային կենտրոնի հասցեն։ Դիմումի ձևը սահմանում է Կենտրոնական ընտրական հանձնաժողովը։»,

2) 3.1-ին մասը շարադրել նոր խմբագրությամբ.

«3.1. Ընտրությունների ժամանակ իրենց տեղամասային կենտրոնում քվեարկելու անհնարինության դեպքում տեղաշարժման (հենաշարժական) դժվարություններ ունեցող ընտրողները քվեարկության օրվանից ոչ ուշ, քան 12 օր առաջ՝ մինչև ժամը 14:00-ն, կարող են լիազոր մարմին դիմում ներկայացնել՝ ըստ հաշվառման վայրի ընտրողների ցուցակից ժամանակավորապես դուրս գալու և իրենց նախընտրած վայրի մատչելի ընտրական տեղամասի ընտրողների ցուցակում ընդգրկվելու մասին՝ նշելով տեղաշարժման (հենաշարժական) դժվարություններ ունեցող անձանց համար մատչելի ընտրական տեղամասի համարը։ Դիմումը կարող է ներկայացվել էլեկտրոնային կամ թղթային եղանակով։ Լիազոր մարմինը դիմումն ստանալուց հետո՝ եռօրյա ժամկետում, ընտրողի տվյալները ժամանակավորապես հանում է ըստ հաշվառման վայրի ընտրողների ցուցակից և լրացնում նախընտրած վայրի մատչելի ընտրական տեղամասի ընտրողների ցուցակում։ Լիազոր մարմինը դիմողին տրամադրում է ըստ հաշվառման վայրի ընտրողների ցուցակից ժամանակավորապես հանելու և նախընտրած վայրի մատչելի ընտրական տեղամասի ընտրողների ցուցակում լրացնելու մասին ծանուցում։ Դիմումի և ծանուցման ձևերը սահմանում է Կենտրոնական ընտրական հանձնաժողովը։ Այլ անձի անունից դիմում ներկայացվելու դեպքում անձը պարտավոր է ներկայացնել լիազորագիր։

Հաշմանդամության հիմքով տեղաշարժման (հենաշարժական) դժվարություններ ունեցող անձանց էլեկտրոնային դիմումները կարող են ապահովվել ստորագրության՝ դիմողի համար ընդունելի ցանկացած եղանակով, իսկ տեղաշարժման (հենաշարժական) դժվարություններ ունեցող այլ անձանց էլեկտրոնային դիմումներն ապահովվում են էլեկտրոնային թվային ստորագրությամբ։

Տեղաշարժման (հենաշարժական) դժվարություններ ունեցող ընտրողների համար մատչելի ընտրական տեղամասերի ցանկը հրապարակում է Կենտրոնական ընտրական հանձնաժողովը ոչ ուշ քան քվեարկության օրվանից 40 օր առաջ։»,

3) 4-րդ մասը շարադրել նոր խմբագրությամբ՝

«4․ Ազգային ժողովի ընտրությունների ժամանակ, ինչպես նաև համամասնական ընտրակարգով անցկացվող՝ համայնքի ավագանու ընտրությունների ժամանակ տվյալ համայնքում ընտրելու իրավունք ունեցող տեղամասային ընտրական հանձնաժողովների անդամները և տեխնիկական սարքավորումն սպասարկող մասնագետները կարող են ընդգրկվել այն ընտրական տեղամասի՝ ըստ գտնվելու վայրի ընտրական տեղամասի ընտրողների ցուցակում, որտեղ նշանակված են տեղամասային ընտրական հանձնաժողովի անդամներ կամ տեխնիկական սարքավորումն սպասարկող մասնագետներ՝ ժամանակավորապես հանվելով ըստ հաշվառման վայրի ընտրողների ցուցակից։ Դիմումը կարող է ներկայացվել էլեկտրոնային կամ թղթային եղանակով։ Տեղամասային ընտրական հանձնաժողովների անդամներին ըստ գտնվելու վայրի ընտրական տեղամասի ընտրողների ցուցակներում ընդգրկելու մասին դիմումը լիազոր մարմին կարող է ներկայացվել նաև նրան նշանակող կուսակցության կամ ընտրատարածքային ընտրական հանձնաժողովի նախագահի կողմից` տեղամասային ընտրական հանձնաժողովի անդամի, տեխնիկական սարքավորումն սպասարկող մասնագետի դիմումի հիման վրա, քվեարկության օրվանից ոչ ուշ, քան 12 օր առաջ` մինչև ժամը 14.00-ն: Դիմումի ձևը սահմանում է Կենտրոնական ընտրական հանձնաժողովը:»,

4) 5-րդ մասը շարադրել նոր խմբագրությամբ՝

«5. Հայաստանի Հանրապետությունում հաշվառում չունեցող ընտրողներն Ազգային ժողովի ընտրությունների ժամանակ քվեարկությանը մասնակցելու համար քվեարկության օրվանից ոչ ուշ, քան 12 օր առաջ՝ մինչև ժամը 14:00-ն, լիազոր մարմին ներկայացնում են դիմում` ընտրողների ցուցակում ժամանակավորապես ընդգրկվելու մասին` նշելով քվեարկության օրը Հայաստանի Հանրապետությունում գտնվելու վայրի հասցեն: Դիմումը կարող է ներկայացվել էլեկտրոնային կամ թղթային եղանակով։ Լիազոր մարմինը ընտրողին ընդգրկում է քվեարկության օրը Հայաստանի Հանրապետությունում գտնվելու վայրի ընտրական տեղամասի ընտրողների ցուցակում և այդ մասին նրան տրամադրում ծանուցում դիմումը ստանալուց հետո եռօրյա ժամկետում: Ծանուցումն իրականացվում է դիմումում նշված հեռախոսահամարին կարճ հաղորդագրություն ուղարկելու միջոցով, իսկ դրա անհնարինության դեպքում՝ փոստային եղանակով։ Ծանուցման մեջ նշվում է ընտրական տեղամասի համարը և տեղամասային կենտրոնի հասցեն։ Դիմումի և ծանուցման ձևերը սահմանում է Կենտրոնական ընտրական հանձնաժողովը։»,

5) 7-րդ մասի առաջին պարբերությունում «7 օր առաջ» բառերը փոխարինել «12 oր առաջ» բառերով,

6) 9-րդ մասում «10 օր և 6 օր առաջ, իսկ Ազգային ժողովի արտահերթ ընտրությունների դեպքում՝ քվեարկության օրվանից ոչ ուշ, քան 30 օր, 10 օր և 6» բառերը փոխարինել «15 օր և 9 օր առաջ, իսկ Ազգային ժողովի արտահերթ ընտրությունների դեպքում՝ քվեարկության օրվանից ոչ ուշ, քան 30 օր, 15 օր և 9» բառերով,

7) 11-րդ մասում «10 օր, 5 օր և 3 օր» բառերը փոխարինել «15 օր և 5 օր առաջ» բառերով,

8) լրացնել նոր՝ 12-րդ մաս.

«12. Սույն հոդվածի 3-րդ, 3.1-ին, 4-րդ և 5-րդ մասերով սահմանված դեպքերում էլեկտրոնային եղանակակով դիմումներ ներկայացնելու կարգը սահմանում է Կենտրոնական ընտրական հանձնաժողովը։ Էլեկտրոնային ստորագրությամբ չապահովված դիմումների արժանահավատության վերաբերյալ կասկածների դեպքում լիազոր մարմինը կարող է պահանջել էլեկտրոնային դիմումը հավաստել էլեկտրոնային թվային ստորագրությամբ կամ դիմումը ներկայացնել թղթային եղանակով։»։

**Հոդված 11․** Օրենսգրքի 11-րդ հոդվածում՝

1) 1-ին մասը լրացնել նոր՝ երրորդ և չորրոդ նախադասություններով՝

«Համամասնական ընտրակարգով անցկացվող համայնքի ավագանու ընտրությունների ժամանակ տեղամասի ընտրողների ցուցակում համարակալման շարունակականությամբ ըստ առանձին բաժինների ներառվում են նաև ըստ գտնվելու վայրի ընտրողների ցուցակները։ Տեղամասի ընտրողների ցուցակում համարակալման շարունակականությամբ առանձին բաժնում ներառվում են նախընտրած վայրի մատչելի ընտրական տեղամասում ընդգրկված ընտրողների ցուցակը։»,

2) 4-րդ մասում «1200» թվերը փոխարինել «1100» թվերով,

3) 6-րդ մասի 6-րդ կետից հանել «, կենսաչափական անձնագրի և ոչ կենսաչափական անձնագրի» և «(եթե ընտրողն ունի անձը հաստատող համապատասխան փաստաթղթեր)» կետադրական նշանները և բառերը,

4) 6-րդ մասի 7-րդ կետից հանել «կամ կենսաչափական անձնագիր կամ ոչ կենսաչափական անձնագիրը ստացել է 2008 թվականի հունվարի 1-ից հետո» բառերը։

**Հոդված 12.** Օրենսգրքի 12-րդ հոդվածում՝

1) 1-ին մասում «առաջ, իսկ» բառերից հետո լրացնել «Ազգային ժողովի» բառերը,

2) 2-րդ մասը շարադրել նոր խմբագրությամբ.

«2. Ազգային ժողովի ընտրությունների ժամանակ ընտրություն նշանակելու վերաբերյալ հրամանագիրն ուժի մեջ մտնելուց հետո՝ հնգօրյա ժամկետում լիազոր մարմինը Կենտրոնական ընտրական հանձնաժողովին տրամադրում է տեղեկանք ընտրողների թվի վերաբերյալ՝ ըստ մարզերի և Երևան քաղաքի վարչական շրջանների։

Տեղական ինքնակառավարման մարմինների ընտրությունների դեպքում` ընտրություն նշանակելու վերջնաժամկետի ավարտից հետո՝ հնգօրյա ժամկետում, լիազոր մարմինը Կենտրոնական ընտրական հանձնաժողովին տրամադրում է տեղեկանք ընտրողների թվի վերաբերյալ՝ ըստ համայնքների, իսկ Երևանի ավագանու ընտրությունների դեպքում՝ ըստ Երևան քաղաքի վարչական շրջանների։

Լիազոր մարմինն ընտրական տեղամասերը կազմավորելուց հետո՝ երկօրյա ժամկետում, ինչպես նաև քվեարկության օրվանից 15 օր և 8 օր առաջ Կենտրոնական ընտրական հանձնաժողովին տրամադրում է տեղեկանք ընտրողների թվի վերաբերյալ՝ Ազգային ժողովի ընտրությունների դեպքում՝ ըստ մարզերի (Երևան քաղաքի վարչական շրջանների) և ընտրական տեղամասերի, իսկ Երևանի ավագանու ընտրությունների դեպքում՝ ըստ Երևան քաղաքի վարչական շրջանների և ընտրական տեղամասերի։

Տեղական ինքնակառավարման մարմինների (բացառությամբ Երևանի ավագանու) ընտրությունների ժամանակ լիազոր մարմինը ընտրական տեղամասերը կազմավորելուց հետո՝ երկօրյա ժամկետում, ինչպես նաև քվեարկության օրվանից 15 օր և 8 օր առաջ Կենտրոնական ընտրական հանձնաժողովին տրամադրում է տեղեկանք ընտրողների թվի վերաբերյալ` ըստ համայնքների և ընտրական տեղամասերի:

Սույն օրենսգրքի 11-րդ հոդվածի 6-րդ մասով սահմանված՝ էլեկտրոնային եղանակով կազմված ընտրողների ցուցակները լիազոր մարմինը Կենտրոնական ընտրական հանձնաժողովին է տրամադրում քվեարկության օրվանից ոչ ուշ, քան 8 օր առաջ:

Լիազոր մարմինը սույն մասում նշված տեղեկանքները ներկայացնում է էլեկտրոնային եղանակով: Նշված տեղեկանքները հրապարակվում են Կենտրոնական ընտրական հանձնաժողովի համացանցային կայքում։»։

**Հոդված 13.** Օրենսգրքի 13-րդ հոդվածում՝

1) 2-րդ մասի առաջին նախադասությունը շարադրել նոր խմբագրությամբ.

«Ընտրությունների ժամանակ լիազոր մարմինն ընտրողների նախնական ցուցակը՝ ըստ ընտրական տեղամասերի, քվեարկության օրվանից 40 օր առաջ, Ազգային ժողովի արտահերթ ընտրությունների դեպքում՝ 20 օր առաջ, իսկ ընտրողների վերջնական ցուցակը՝ ըստ ընտրական տեղամասերի, քվեարկության օրվանից (ներառյալ՝ արտահերթ ընտրությունների դեպքում) 7 օր առաջ տեղադրում է համացանցում՝ www.police.am հասցեով։»,

2) 3-րդ մասում «առաջ, իսկ» բառերից հետո լրացնել «Ազգային ժողովի» բառերով,

3 ) 7-րդ մասը շարադրել նոր խմբագրությամբ․

«7. Ազգային ժողովի ընտրությունների ժամանակ քվեարկությանը մասնակցած ընտրողների ստորագրված ցուցակները հրապարակվում են հանձնաժողովի համացանցային կայքում սույն օրենսգրքի 73-րդ հոդվածով սահմանված կարգով և ժամկետում, որոնք պահպանվում են մինչև քվեարկության արդյունքների ամփոփման համար սույն օրենսգրքով սահմանված ժամկետի ավարտը, իսկ Կենտրոնական ընտրական հանձնաժողովի որոշումը դատական կարգով վիճարկելու դեպքում՝ մինչև դատական ակտի ուժի մեջ մտնելը: Նշված ժամկետների ավարտից հետո ընտրողների ստորագրված ցուցակները կամ դրանցից քաղվածքներ կարող են տրամադրվել բացառապես ընտրական գործերի քրեական վարույթի շրջանակներում: Ընտրողների ստորագրված ցուցակների էլեկտրոնային տարբերակը Կենտրոնական ընտրական հանձնաժողովում պահպանվում է քվեարկությունից հետո հինգ տարի ժամկետով:

Քվեարկությանը մասնակցած ընտրողների ստորագրված ցուցակները պահպանության են հանձնվում Հայաստանի Հանրապետության պետական արխիվ՝ սահմանված կարգով պահպանելու համար։»։

**Հոդված 14**․ Օրենսգրքի 14-րդ հոդվածում՝

1) 1-ին մասում «14» թիվը փոխարինել «12» թվով,

2) 2-րդ մասի 3-րդ կետում «վեց ամսվա ընթացքում» բառերից հետո լրացնել «սույն օրենսգրքով ընտրողի համար սահմանված՝» կետադրական նշանը և բառերը։

**Հոդված 15**. Օրենսգրքի 16-րդ հոդվածի 3-րդ մասում՝

1) առաջին նախադասությունում «2000 ընտրող» բառերը փոխարինել «2200 ընտրող» բառերով,

2) երկրորդ նախադասությունում «10-րդ հոդվածով նախատեսված դեպքերում» բառերից հետո լրացնել «, ինչպես նաև Կենտրոնական ընտրական հանձնաժողովի որոշամբ՝ համապատասխան ընտրատարածքային ընտրական հանձնաժողովի առաջարկությամբ, եթե ընտրական տեղամասի ընտրողների նվազագույն կամ առավելագույն թվի փոփոխությունն անհրաժեշտ է սույն օրենսգրքով սահմանված պահանջներին համապատասխանող տեղամասային կենտրոնի և քվեարկության սենյակի ընտրության նպատակով» կետադրական նշանը և բառերը:

**Հոդված 16.** Օրենսգրքի 17-րդ հոդվածի 2-րդ մասի առաջին պարբերությունը շարադրել նոր խմբագրությամբ՝

«Տեղամասային կենտրոնը պետք է հնարավորին չափ մոտ լինի ընտրական տեղամասում գտնվող բնակելի շենքերին և տներին: Տեղամասային կենտրոնը պետք է ընտրվի այնպես, որ հնարավորինս ապահովվի հաշմանդամություն ունեցող, ինչպես նաև տեղաշարժման (հենաշարժական) դժվարություններ ունեցող անձանց անխոչընդոտ մուտքն ու ելքը և տեղաշարժը տեղամասային կետրոնում։ Տեղամասային կենտրոնում քվեարկության սենյակը պետք է ընտրվի այնպես, որ ապահովվեն քվեարկության բնականոն ընթացքը և հանձնաժողովի բնականոն աշխատանքը: Տեղամասային կենտրոնի գտնվելու վայրը և քվեարկության սենյակը սահմանելու և քվեարկության սենյակի` սույն օրենսգրքի 57-րդ հոդվածով սահմանված պահանջներին համապատասխան կահավորման համար պատասխանատու է համայնքի ղեկավարը: Սույն գործառույթը համայնքի ղեկավարի համար սեփական լիազորություն է:»:

**Հոդված 17․** Օրենսգրքի 18-րդ հոդվածի 2․1-ին մասի երրորդ նախադասությունում «մինչև քվեարկության օրը» բառերը փոխարինել «քվեարկության օրվանից 2 օր առաջ» բառերով։

**Հոդված 18.** Օրենսգրքի 19-րդ հոդվածում՝

1) 2-րդ մասում չորրորդ նախադասությունում «տվյալ համայնքում» բառերը փոխարինել «տվյալ բնակավայրում» բառերով,

2) 3-րդ մասը շարադրել նոր խմբագրությամբ․

«3․ Ազգային ժողովի հերթական ընտրությունների քվեարկության օրվանից ոչ ուշ, քան 70 օր առաջ, իսկ արտահերթ ընտրությունների դեպքում՝ ոչ ուշ, քան 25 օր առաջ, համամասնական ընտրակարգով անցկացվող համայնքների ավագանիների ընտրությունների քվեարկության օրվանից ոչ ուշ, քան 40 օր առաջ, մարզպետը, Երևանում` Երևանի քաղաքապետը Կենտրոնական ընտրական հանձնաժողով են ներկայացնում այն դահլիճների և այլ շինությունների ցանկը, որոնք ընտրություններին մասնակցող կուսակցություններին տրամադրվում են անվճար: Այդ ցանկը տեղադրվում է Կենտրոնական ընտրական հանձնաժողովի համացանցային կայքում: Տեղեկությունները ներկայացվում են Կենտրոնական ընտրական հանձնաժողովի սահմանած կարգով:»։

**Հոդված 19.** Օրենսգրքի 20-րդ հոդվածում՝

1) 4-րդ մասի առաջին պարբերության «և 70 000-ից ավելի ընտրող ունեցող» բառերը փոխարինել «, Երևանի ավագանու և մարզկենտրոն ընդգրկող» կետադրական նշանով և բառերով,

2) 4-րդ մասի երկրոդ պարբերության «և 70 000-ից ավելի ընտրող ունեցող» բառերը փոխարինել «, Երևանի ավագանու և մարզկենտրոն ընդգրկող» կետադրական նշանով և բառերով,

3) 4-րդ մասի չորրորդ պարբերության «70 000-ից ավելի ընտրող ունեցող» բառերը փոխարինել «Երևանի ավագանու և մարզկենտրոն ընդգրկող» բառերով,

4) 5-րդ մասը շարադրել նոր խմբագրությամբ.

«5․ Ազգային ժողովի ընտրություններ նշանակելու վերաբերյալ հրամանագիրն ուժի մեջ մտնելուց ոչ ուշ, քան 5 օր հետո, իսկ Երևանի ավագանու և մարզկենտրոն ընդգրկող ավագանիների ընտրությունների ժամանակ ոչ ուշ, քան սույն օրենսգրքով սահմանված ընտրություններին մասնակցող կուսակցությունների (կուսակցությունների դաշինքների) առաջադրման ժամկետից 5 օր առաջ Հեռուստատեսության և ռադիոյի հանձնաժողովը հրապարակում է հանրային ռադիոյի և հանրային հեռուստատեսության վճարովի եթերաժամի մեկ րոպեի արժեքը, որը չի կարող գերազանցել ընտրությունների նշանակմանը նախորդող վերջին վեց ամսվա համար առևտրային գովազդի միջին արժեքի 50 տոկոսը, և որը մինչև նախընտրական քարոզչության ավարտը չի կարող փոփոխվել։»,

5) 6-րդ մասի երկրորդ պարբերությունը շարադրել նոր խմբագրությամբ․

«Թեկնածուներին, ընտրություններին մասնակցող կուսակցություններին (կուսակցությունների դաշինքներին) նախընտրական քարոզչություն իրականացնելու համար եթերաժամ տրամադրող հեռուստառադիոհեռարձակում իրականացնող մասնավոր հեռուստաընկերությունները և ռադիոընկերությունները Ազգային ժողովի ընտրություններ նշանակելու վերաբերյալ հրամանագիրն ուժի մեջ մտնելուց ոչ ուշ, քան 5 օր հետո, իսկ տեղական ինքնակառավարման մարմինների ընտրությունների ժամանակ ոչ ուշ, քան սույն օրենսգրքով սահմանված թեկնածուների, ընտրություններին մասնակցող կուսակցությունների (կուսակցությունների դաշինքների) առաջադրման ժամկետից 5 օր առաջ իրենց եթերով հրապարակում են իրենց վճարովի եթերաժամի մեկ րոպեի արժեքը, որը չի կարող գերազանցել ընտրությունների նշանակմանը նախորդող վերջին վեց ամսվա համար առևտրային գովազդի միջին արժեքը, և որը մինչև նախընտրական քարոզչության ավարտը չի կարող փոփոխվել:»,

6) 9-րդ մասում «մինչև ընտրվող մարմնի լիազորությունների ստանձնման օրը» բառերը փոխարինել «մինչև ընտրվող մարմնի լիազորությունների ստանձնման օրը, բայց ոչ պակաս, քան երեք ամիսը» բառերով,

7) 11-րդ մասը շարադրել նոր խմբագրությամբ.

«11. Հեռուստատեսության և ռադիոյի հանձնաժողովը Ազգային ժողովի, Երևանի ավագանու և մարզկենտրոն ընդգրկող համայնքների ավագանու ընտրությունների նախընտրական քարոզչության ժամանակահատվածում իրականացնում է հեռուստառադիոհեռարձակում իրականացնող հեռուստաընկերությունների, ռադիոընկերությունների կողմից ընտրություններին մասնակցող կուսակցությունների (կուսակցությունների դաշինքների) համար հավասար պայմանների ապահովման գնահատման մշտադիտարկում (մոնիտորինգ)։ Այդ նպատակով Հեռուստատեսության և ռադիոյի հանձնաժողովը մշակում և Ազգային ժողովի հերթական ընտրությունների ժամանակ ընտրություն նշանակելու վերաբերյալ հրամանագիրն ուժի մեջ մտնելուց ոչ ուշ, քան 7 օր հետո, իսկ Ազգային ժողովի արտահերթ ընտրությունների դեպքում՝ հրամանագիրն ուժի մեջ մտնելուց ոչ ուշ, քան 2 օր հետո, իսկ համամասնական ընտրակարգով անցկացվող համայնքների ավագանու ընտրությունների ժամանակ ոչ ուշ, քան սույն օրենսգրքով սահմանված ընտրություններին մասնակցող կուսակցությունների (կուսակցությունների դաշինքների) առաջադրման ժամկետից 5 օր առաջ հրապարակում և Կենտրոնական ընտրական հանձնաժողով է ներկայացնում վերգետնյա, կաբելային և արբանյակային կապով եթերային հեռարձակում իրականացնող հեռուստաընկերությունների, ռադիոընկերությունների կողմից նախընտրական քարոզչության ժամանակահատվածում ընտրություններին մասնակցող կուսակցությունների համար հավասար պայմանների ապահովման գնահատման մեթոդաբանությունը:»,

8) 12-րդ մասը շարադրել նոր խմբագրությամբ.

«12. Հեռուստատեսության և ռադիոյի հանձնաժողովը Ազգային ժողովի, Երևանի ավագանու և մարզկենտրոն ընդգրկող համայնքների ավագանու ընտրությունների ժամանակ՝ ոչ ուշ, քան նախընտրական քարոզչությունն սկսվելուց հետո` 10-րդ, Ազգային ժողովի, Երևանի ավագանու և մարզկենտրոն ընդգրկող համայնքների ավագանու հերթական ընտրությունների ժամանակ՝ նաև 20-րդ օրը, ինչպես նաև ընտրությունների արդյունքների ամփոփման համար` սույն օրենսգրքով սահմանված ժամկետից ոչ ուշ, քան 2 օր առաջ, հրապարակում և Կենտրոնական ընտրական հանձնաժողով է ներկայացնում հեռուստառադիոհեռարձակում իրականացնող հեռուստաընկերությունների, ռադիոընկերությունների կողմից նախընտրական քարոզչության ժամանակահատվածում սույն հոդվածի պահանջների կատարման մշտադիտարկման արդյունքները և հանձնաժողովի եզրակացությունը՝ հեռուստառադիոհեռարձակում իրականացնող հեռուստաընկերությունների և ռադիոընկերությունների կողմից նախընտրական քարոզչության սահմանված կարգի պահպանման վերաբերյալ։

Ազգային ժողովի ընտրության երկրորդ փուլ անցկացվելու դեպքում սույն մասով նշված եզրակացությունը Հեռուստատեսության և ռադիոյի հանձնաժողովը հրապարակում և Կենտրոնական ընտրական հանձնաժողով է ներկայացնում ընտրության երկրորդ փուլի արդյունքների ամփոփման համար սույն օրենսգրքով սահմանված ժամկետից 2 օր առաջ:»:

9) 14-րդ մասը «անվճար» բառից հետո լրացնել «և վճարովի» բառերով։

**Հոդված 20․** Օրենսգրքի 20.1-ին հոդվածում ՝

1) 1-ին մասը շարադրել նոր խմբագրությամբ․

«1. Համացանցում գրանցված դոմեյն, հոսթինգ ունեցող զանգվածային լրատվության միջոցն նախընտրական քարոզչության ժամանակահատվածում անվճար կամ վճարովի քարոզչություն իրականացնելիս թեկնածուների, ընտրություններին մասնակցող կուսակցությունների (կուսակցությունների դաշինքների) համար ապահովում են ոչ խտրական և ոչ կողմնակալ պայմաններ։»,

2) 2-րդ մասից հանել «գովազդային» բառը։

**Հոդված 21.** Օրենսգրքի 21-րդ հոդվածում ՝

1) 2-րդ մասի 1-ին կետը շարադրել նոր խմբագրությամբ.

«1) «համայնքի ղեկավարի կողմից հատուկ այդ նպատակով առանձնացված վահանակների, վճարովի գովազդային վահանակների և ընտրական շտաբների վրա,»,

2) 2-րդ մասի 2-րդ կետը շարադրել նոր խմբագրությամբ.

«2) Բազմաբնակարան կամ ստորաբաժանված շենքերի վրա քարոզչական պաստառ, քարոզչական տպագիր և այլ նյութեր կարող են տեղադրվել միայն արտաքին պատերին տեղադրված վճարովի գովազդային վահանակների վրա:

Արգելվում է քարոզչական պաստառների, քարոզչական տպագիր և այլ նյութերի տեղադրումը հանրակրթական դպրոցների, հասարակական սննդի և առևտրի օբյեկտների, վերելակների, հասարակական տրանսպորտի և տաքսի ավտոմոբիլների վրա կամ դրանց ներսում։

Քարոզչական պաստառ, քարոզչական տպագիր և այլ նյութեր կարող են առանց սահմանափակման փակցվել կամ օգտագործվել նախընտրական ժողովներ, ընտրողների հետ հանդիպումներ և նախընտրական քարոզչության հետ կապված այլ միջոցառումներ անցկացնելու ժամանակ` այդ միջոցառումների անցկացման վայրում: Այդ միջոցառումների ժամանակ փակցված քարոզչական պաստառը, քարոզչական տպագիր և այլ նյութերը միջոցառման ավարտից հետո հանվում են համապատասխան թեկնածուի, ընտրություններին մասնակցող կուսակցության կողմից:

Նախընտրական քարոզչություն իրականացնելու իրավունք ունեցող ֆիզիկական անձինք առանց սահմանափակման կարող են կրել քարոզչական նյութեր, փակցնել դրանք իրենց պատկանող կամ իրենց տիրապետման ներքո գտնվող շենքերի, շինությունների վրա կամ դրանց ներսում, տրանսպորտային միջոցների վրա կամ դրանց ներսում, բացառությամբ սույն հոդվածի 2-րդ մասի երրորդ պարբերությամբ նախատեսված դեպքերի:»,

3) 3-րդ մասի վերջին նախադասության «պարտադիր լիազորություն է» բառերը փոխարինել «սեփական լիազորություն է» բառերով:

4) լրացնել նոր՝ 3.1-ին մաս.

«3.1. Քարոզչական պաստառ, քարոզչական տպագիր և այլ նյութեր փակցնելու համար համայնքի ղեկավարի կողմից առանձնացված վահանակները պետք է լինեն կիրառելի և տեղակայված լինեն հանրության համար տեսանելի ու հնարավորինս բանուկ վայրերում։ Համայնքի ղեկավարը քարոզչական պաստառ, քարոզչական տպագիր և այլ նյութեր փակցնելու համար համայնքի տարածքում առանձնացնում է առնվազն, ընտրություններին մասնակցող կուսակցությունների (կուսակցությունների դաշինքների), իսկ մեծամասնական ընտրակարգի դեպքում համայնքի ղեկավարի և ավագանու անդամի թեկնածուների թվին հավասար թվով վահանակներ (մակերես)՝ ապահովելով հավասար հնարավորություններ »։

5) 6-րդ մասի առաջին պարբերության առաջին նախադասությունում «մետրոպոլիտենի տարածքում, հասարակական տրանսպորտի կանգառներում և վերելակներում տեղակայված վահանակներն» բառերը փոխարինել «մետրոպոլիտենի տարածքում և հասարակական տրանսպորտի կանգառներում տեղակայված վահանակներն» բառերով,

6) 6-րդ մասի առաջին պարբերությունը լրացնել նոր՝ երկրորդ նախադասությամբ.

«Արտաքին գովազդային վահանակները տնօրինող կազմակերպությունները կարող են նշել այն համայնքները, որտեղ անցկացվող ընտրություններին մասնակցող կուսակցությունների միջև ցանկանում են բաշխել արտաքին գովազդային վահանակները»։

7) 6-րդ մասի առաջին պարբերության իններորդ նախադասությունում «մետրոպոլիտենի տարածքում, հասարակական տրանսպորտի կանգառներում և վերելակներում տեղակայված» բառերը փոխարինել «մետրոպոլիտենի տարածքում և հասարակական տրանսպորտի կանգառներում տեղակայված» բառերով,

8) 6-րդ մասը լրացնել նոր՝ երկրորդ պարբերությամբ.

«Լուսադիոդային գովազդային վահանակները տնօրինող կազմակերպությունները կարող են իրենց վահանակները տրամադրել թեկնածուներին, ընտրություններին մասնակցող կուսակցություններին (կուսակցությունների դաշինքներին) նախընտրական քարոզչական նյութեր տեղադրելու համար, եթե սույն մասով սահմանված կարգով և ժամկետներում համապատասխան հայտ են ներկայացրել Կենտրոնական ընտրական հանձնաժողով և կարողանում են ապահովել հավասար հնարավորություններ բոլոր թեկնածուների, ընտրություններին մասնակցող կուսակցությունների (կուսակցությունների դաշինքների) համար»:

9) 8-րդ մասը շարադրել նոր խմբագրությամբ.

«8. Ընտրական հանձնաժողովի որոշումն ստանալուց հետո ոստիկանությունը և արտաքին գովազդային վահանակները տնօրինող կազմակերպությունների ղեկավարներն ապահովում են, որ գրանցումն ուժը կորցրած կամ անվավեր ճանաչված թեկնածուների, ընտրությունների մասնակցող կուսակցությունների քարոզչական պաստառները, քարոզչական տպագիր և այլ նյութերը եռօրյա ժամկետում հանվեն:

Գրանցումն ուժը կորցրած կամ անվավեր ճանաչված թեկնածուների, ընտրությունների մասնակցող կուսակցությունների կողմից քարոզչական պաստառները, քարոզչական տպագիր և այլ նյութերը եռօրյա ժամկետում չհանվելու դեպքում դրանք հանում է ոստիկանությունը: Ոստիկանությունը գրանցումն ուժը կորցրած կամ անվավեր ճանաչված թեկնածուներից, ընտրությունների մասնակցող կուսակցություններից կարող է պահանջել իր կատարած ծախսերի փոխհատուցում»:

10) 9-րդ մասի առաջին պարբերությունը շարադրել նոր խմբագրությամբ.

«Սույն հոդվածի դրույթների խախտմամբ փակցված քարոզչական պաստառը, քարոզչական տպագիր և այլ նյութերը հանվում են համապատասխան ընտրատարածքային ընտրական հանձնաժողովի որոշամբ՝ ոստիկանության օժանդակությամբ»։

11) 9-րդ մասի երկրորդ պարբերության առաջին նախադասությունում «տարածքային ընտրական հանձնաժողովի» բառերը փոխարինել «ընտրատարածքային ընտրական հանձնաժողովի» բառերով,

12) լրացնել նոր՝ 12-րդ մաս.

«12. Ռազմական կամ արտակարգ դրություն հայտարարվելու պատճառով ընտրական գործընթացի դադարեցումը հիմք է արտաքին գովազդային վահանակը տնօրինող կազմակերպության հետ կնքված՝ քարոզչական պաստառ, քարոզչական տպագիր և այլ նյութ փակցնելու վերաբերյալ պայմանագիրը վաղաժամկետ լուծելու համար:»։

**Հոդված 22.** Օրենսգրքի 23-րդ հոդվածում՝

1) վերնագիրը շարադրել նոր խմբագրությամբ.

«Վարչական ռեսուրսի օգտագործման արգելքը և նախընտրական քարոզչության սահմանափակումները»,

2) 1-ին մասը լրացնել նոր՝ երկրորդ պարբերությամբ.

«Արգելվում է նախընտրական քարոզչության կազմակերպման և իրականացման ընթացքում, ներառյալ՝ ընտրություններ նշանակելուց հետո մինչև նախընտրական քարոզչության մեկնարկը, վարչական ռեսուրսի օգտագործումը, այդ թվում՝ ծառայողական պարտականությունների իրականացման համար տրամադրված ֆինանսական, տեղեկատվական միջոցների, տարածքների, տրանսպորտային ու կապի միջոցների, նյութական և մարդկային ռեսուրսների օգտագործումը, բացառությամբ «Հատուկ պետական պաշտպանության ենթակա անձանց անվտանգության ապահովման մասին» օրենքով պետական պահպանության ենթակա բարձրաստիճան պաշտոնատար անձանց նկատմամբ կիրառվող անվտանգության միջոցառումների, ընտրությունների ժամանակ առավելություն ստանալու նպատակով։»,

3) 1-ին մասի երկրորդ պարբերությունում «Արգելվում է նախընտրական քարոզչություն կազմակերպելը կամ կատարելը, ցանկացած բնույթի քարոզչական նյութ տարածելը, նախընտրական քարոզչության նպատակով ծառայողական պարտականությունների իրականացման համար տրամադրված ֆինանսական, տեղեկատվական միջոցները, տարածքները, տրանսպորտային և կապի միջոցները, նյութական ու մարդկային ռեսուրսները, բացառությամբ «Հատուկ պետական պաշտպանության ենթակա անձանց անվտանգության ապահովման մասին» Հայաստանի Հանրապետության օրենքով պետական պահպանության ենթակա բարձրաստիճան պաշտոնատար անձանց նկատմամբ կիրառվող անվտանգության միջոցառումների, օգտագործելը`» բառերը փոխարինել «Արգելվում է նախընտրական քարոզչության կազմակերպումն ու իրականացումը՝» բառերով և կետադրական նշանով։

4) 2-րդ մասում «պատգամավորին և անմիջականորեն ընտրողների կողմից ընտրված համայնքների ղեկավարներին» բառերը փոխարինել «պատգամավորին, համայնքների ղեկավարներին» բառերով։

**Հոդված 23.** Օրենսգրքի 24-րդ հոդվածի 2-րդ մասի առաջին նախադասությունում շարադրել նոր խմբագրությամբ.

«Արտահերթ, նոր հերթական, նոր ընտրությունների, վերաքվեարկությունների, Ազգային ժողովի ընտրության երկրորդ փուլի անցկացման դեպքում ընտրությունները, ինչպես նաև ռազմական կամ արտակարգ դրություն հայտարարվելու պատճառով ընտրական գործընթացի դադարեցման դեպքում մինչև դադարեցումը կատարված ընտրությունների կամակերպմանը ուղղված գործողությունները ֆինանսավորվում են պետական բյուջեի պահուստային ֆոնդից, իսկ դրա անհնարինության դեպքում Կենտրոնական ընտրական հանձնաժողովն օգտագործում է Կենտրոնական ընտրական հանձնաժողովի` ընտրական գրավների հատուկ հաշվեհամարում առկա միջոցները:»:

**Հոդված 24.** Օրենսգրքի 25-րդ հոդվածը լրացնել նոր՝ 2.1-ին մասով.

«2.1. Ռազմական կամ արտակարգ դրություն հայտարարվելու պատճառով ընտրական գործընթացը դադարեցվելու դեպքում ընտրական գրավների հատուկ հաշվեհամարում առկա՝ ընտրություններին մասնակցող կուսակցությունների, կուսակցությունների դաշինքներին և թեկնածուների վճարած ընտրական գրավի գումարները սառեցվում են մինչև ռազմական կամ արտակարգ դրության ավարտից հետո ընտրությունների նշանակումը։ Ռազմական կամ արտակարգ դրության ավարտից հետո ընտրական գրավի գումարը դիմումն ստանալուց հետո` յոթնօրյա ժամկետում վերադարձվում է, եթե կուսակցությունը, կուսակցությունների դաշինքը կամ թեկնածուն չեն մասնակցում ընտրություններին:»։

**Հոդված 25․** Օրենսգրքի 26-րդ հոդվածը շարադրել նոր խմբագրությամբ .

«**Հոդված 26. Նախընտրական հիմնադրամի ձևավորումը**

1․ Ազգային ժողովի, համամասնական ընտրակարգով անցկացվող համայնքի ավագանու ընտրությունների դեպքում ընտրություններին մասնակցող կուսակցությունները (կուսակցությունների դաշինքները), ինչպես նաև սույն օրենսգրքի 115-րդ հոդվածի 1-ին մասով սահմանված դեպքերում մեծամասնական ընտրակարգով ընտրվող համայնքի ղեկավարի և ավագանու անդամի թեկնածուները պարտավոր են բացել նախընտրական հիմնադրամ թեկնածուին, ընտրություններին մասնակցող կուսակցության (կուսակցությունների դաշինքի) ընտրական ցուցակը գրանցելու վերաբերյալ որոշումն ընդունելուց հետո՝ 5 օրվա ընթացքում:

Նախընտրական հիմնադրամ չբացելու համար վարչական պատասխանատվության ենթարկվելուց հետո՝ 3 աշխատանքային օրվա ընթացքում նախընտրական հիմնադրամ չբացելու դեպքում իրավասու ընտրական հանձնաժողովը դիմում է դատարան թեկնածուի, ընտրություններին մասնակցող կուսակցության ընտրական ցուցակի գրանցումն ուժը կորցրած ճանաչելու պահանջով:

Կուսակցությունների, կուսակցությունների դաշինքի ընտրական ցուցակով առաջադրված թեկնածուներն, կուսակցությունների դաշինքում ընդգրկված կուսակցություններն առանձին նախընտրական հիմնադրամ ձևավորելու իրավունք չունեն:

Ազգային ժողովի և համամասնական ընտրակարգով անցկացվող համայնքի ավագանու ընտրություններին մասնակցող կուսակցությունների (կուսակցությունների դաշինքների), մեծամասնական ընտրակարգով ընտրվող համայնքի ղեկավարի և ավագանու անդամի թեկնածուների նախընտրական հիմնադրամի միջոցները հավաքվում են Երևանում և հանրապետության բոլոր մարզերում մասնաճյուղ ունեցող որևէ առևտրային բանկում։ Այս բանկերի ցանկը Կենտրոնական ընտրական հանձնաժողովին տրամադրում է Հայաստանի Հանրապետության կենտրոնական բանկը: Նախընտրական հիմնադրամ ձևավորելու նպատակով, թեկնածուների, ընտրություններին մասնակցող կուսակցությունների (կուսակցությունների դաշինքների) դիմումների հիման վրա, բանկերը բացում են ժամանակավոր հատուկ հաշիվներ: Այդ հաշիվներից եկամուտներ չեն հաշվարկվում և չեն վճարվում:

2. Թեկնածուի նախընտրական հիմնադրամը ձևավորվում է`

1) իր կատարած մուծումներից .

2) իրեն առաջադրած կուսակցության կատարած մուծումներից.

3) ընտրելու իրավունք ունեցող անձանց մուծումներից:

3. Ընտրություններին մասնակցող կուսակցության (կուսակցությունների դաշինքի) նախընտրական հիմնադրամը ձևավորվում է այդ կուսակցության (դաշինքի անդամ կուսակցությունների) կատարած մուծումներից:

4. Սույն հոդվածի 2-րդ և 3-րդ մասում չնշված ֆիզիկական և իրավաբանական անձանց կողմից նախընտրական հիմնադրամների հաշվին մուծված գումարները փոխանցվում են համապատասխան մուծումը կատարած անձին, իսկ դրա անհնարինության դեպքում՝ պետական բյուջե: Պետական բյուջե են փոխանցվում նաև նախընտրական հիմնադրամների հաշվին կատարված անանուն մուծումները:

5. Նախընտրական հիմնադրամներ կատարվող մուծումների և հիմնադրամներից կատարվող ծախսերի հաշվառման կարգը սահմանում է Կենտրոնական ընտրական հանձնաժողովը։

6. Նախընտրական հիմնադրամ մուծումներ կատարող ֆիզիկական անձինք պարտավոր են նշել իրենց անունը, ազգանունը և հանրային ծառայությունների համարանիշը կամ հանրային ծառայությունների համարանիշ չստանալու մասին տեղեկանքի համարը, որը հրապարակման ենթակա չէ։

7. Նախընտրական հիմնադրամներում կատարվող մուծումների առավելագույն չափերը սահմանվում են սույն օրենսգրքով: Նախընտրական հիմնադրամներ կատարված մուծումների` սույն օրենսգրքով սահմանված առավելագույն չափերը գերազանցող մասերը փոխանցվում են պետական բյուջե:

8. Այն բանկերը, որտեղ բացված են ժամանակավոր հատուկ հաշիվներ, թեկնածուների, ընտրություններին մասնակցող կուսակցությունների ընտրական ցուցակների գրանցման համար սույն օրենսգրքով սահմանված ժամկետի ավարտից հետո` 3 աշխատանքային օրը մեկ, Կենտրոնական ընտրական հանձնաժողովի վերահսկիչ-վերստուգիչ ծառայություն տեղեկանք են ներկայացնում թեկնածուների, ընտրություններին մասնակցող կուսակցությունների (կուսակցությունների դաշինքների) նախընտրական հիմնադրամների ֆինանսական մուտքերի և ելքերի վերաբերյալ: Կենտրոնական ընտրական հանձնաժողովի վերահսկիչ-վերստուգիչ ծառայությունն ամփոփում է այդ տվյալները, կազմում ամփոփ տեղեկանք, որը տեղադրվում Կենտրոնական ընտրական հանձնաժողովի համացանցային կայքում։

9. Նախընտրական հիմնադրամի միջոցների նկատմամբ չի կարող կիրառվել արգելանք, այդ միջոցները չեն կարող հանդիսանալ բռնագանձման առարկա՝ թեկնածուի, ընտրություններին մասնակցող կուսակցության (կուսակցությունների դաշինքի) նախընտրական քարոզչության հետ չկապված անձնական բնույթի պարտավորություններով:

10․ Ընտրություններին մասնակցող կուսակցությունների, կուսակցությունների դաշինքի ընտրական ցուցակների գրանցման համար սույն օրենսգրքով սահմանված ժամկետի ավարտից հետո մինչև քվեարկությունից հետո երրորդ օրը` 3 աշխատանքային օրը մեկ, ընտրություններին մասնակցող կուսակցությունների (կուսակցությունների դաշինքների կազմում ընդգրկված կուսակցությունների) բանկային հաշիվների ֆինանսական միջոցների մնացորդի, մուտքերի և ելքերի վերաբերյալ տվյալները համապատասխան բանկերը ներկայացնում են Հայաստանի Հանրապետության Կոռուպցիայի կանխարգելման հանձնաժողովին: Հայաստանի Հանրապետության Կոռուպցիայի կանխարգելման հանձնաժողովն ամփոփում է այդ տվյալները, կազմում ամփոփ տեղեկանք, որը տեղադրվում է Հայաստանի Հանրապետության Կոռուպցիայի կանխարգելման հանձնաժողովի համացանցային կայքում։»:

**Հոդված 26.** Օրենսգրքի 27-րդ հոդվածում՝

1) 1-ին մասի 9-րդ կետի «, եթե մեկ վստահված անձի հաշվով փոխհատուցման գումարը գերազանցում է 10 000 դրամը» կետադրական նշանը և բառերը հանել,

2) 1-ին մասի երկրորդ պարբերության «կարող են չներառվել նախընտրական հիմնադրամում» բառերը փոխարինել «համարվում են հայտարարագրման ոչ ենթակա ծախսեր» բառերով,

3) 3-րդ մասը շարադրել նոր խմբագրությամբ․

«3. Եթե վերահսկիչ-վերստուգիչ ծառայության եզրակացությամբ նշվում է, որ նախընտրական քարոզչության համար սույն հոդվածի 1-ին մասով սահմանված ուղղություններով ձեռք բերված ապրանքը, կատարված աշխատանքը կամ մատուցված ծառայությունը շուկայական արժեքով չի ներառվել նախընտրական հիմնադրամի ծախսերում, ապա Կենտրոնական ընտրական հանձնաժողովը հարուցում է վարչական վարույթ: Եթե հարուցված վարույթի արդյունքում հիմնավորվում է վերահսկիչ-վերստուգիչ ծառայության եզրակացությամբ նշված տեղեկությունը, ապա թեկնածուի, ընտրություններին մասնակցող կուսակցության (կուսակցությունների դաշինքի) նկատմամբ կիրառվում է վարչական տույժ՝ հիմնադրամի ծախսերում չներառված ծախսերի եռապատիկի չափով:»,

4) 4-րդ մասը շարադրել նոր խմբագրությամբ․

«4. Եթե հիմնավորվում է, որ թեկնածուի, ընտրություններին մասնակցող կուսակցության (կուսակցությունների դաշինքի) նախընտրական քարոզչության համար կատարված ծախսերը գերազանցել են սույն հոդվածի 1-ին մասով սահմանված ուղղություններով կատարված ծախսերի՝ սույն օրենսգրքով սահմանված առավելագույն չափը, ապա Կենտրոնական ընտրական հանձնաժողովը հարուցում է վարչական վարույթ, և եթե վարույթի արդյունքում հիմնավորվում է վերահսկիչ-վերստուգիչ ծառայության եզրակացությամբ նշված տեղեկությունը, ապա թեկնածուի, ընտրություններին մասնակցող կուսակցության (կուսակցությունների դաշինքի) նկատմամբ կիրառվում է վարչական տույժ՝ հիմնադրամի` սույն օրենսգրքով սահմանված առավելագույն չափը գերազանցող գումարի եռապատիկի չափով։»

5) 8-րդ մասի առաջին նախադասությունում «Կոռուպցիայի կանխարգելման հանձնաժողովը» բառերը փոխարինել «Կենտրոնական ընտրական հանձնաժողովը» բառերով,

6) 8-րդ մասը լրացնել նոր՝ երկրորդ նախադասությամբ․

«Թեկնածուների, ընտրություններին մասնակցող կուսակցությունների՝ ոչ ուշ, քան քվեարկությունից հետո երկօրյա ժամկետում ներկայացված դիմումի հիման վրա Կենտրոնական ընտրական հանձնաժողովը թույլ է տալիս համալրել հիմնադրամը՝ չկատարված պայմանագրային պարտավորությունների կատարման համար հիմնադրամի միջոցների չբավարարող գումարի չափով։»,

7) լրացնել նոր՝ 13-րդ մաս․

«13. Ռազմական կամ արտակարգ դրություն հայտարարվելու պատճառով ընտրական գործընթացը դադարեցվելու դեպքում նախընտրական հիմնադրամներում առկա միջոցները սառեցվում են մինչև ռազմական կամ արտակարգ դրության ավարտից հետո նշանակված ընտրությունների համար թեկնածուների, ընտրություններին մասնակցող կուսակցությունների ընտրական ցուցակների գրանցումը: Նոր ընտրությունների դեպքում թեկնածուները, ընտրություններին մասնակցող կուսակցությունները կարող են օգտագործել իրենց նախընտրական հիմնադրամներում մնացած միջոցները: Եթե կուսակցությունը, կուսակցությունների դաշինքը կամ թեկնածուն չեն մասնակցում ռազմական կամ արտակարգ դրության ավարտից հետո նշանակված ընտրություններին, ապա դիմում ներկայացվելուց հետո՝ մեկշաբաթյա ժամկետում, նախընտրական հիմնադրամում առկա միջոցները տնօրինվում են սույն հոդվածի 9-րդ և 9.1-ին մասերով սահմանված կարգով։»:

**Հոդված 27.** Օրենսգրքի 28-րդ հոդվածը շարադրել նոր խմբագրությամբ.

«**Հոդված 28. Նախընտրական հիմնադրամներ կատարված մուծումների և դրանց օգտագործման վերաբերյալ հայտարարագիրը**

1. Թեկնածուները, ընտրություններին մասնակցող կուսակցությունները (կուսակցությունների դաշինքները) իրենց նախընտրական հիմնադրամներ կատարված մուծումների և դրանց օգտագործման վերաբերյալ հայտարարագիրը ներկայացնում են վերահսկիչ-վերստուգիչ ծառայություն նախընտրական քարոզչությունն սկսվելուց հետո` 10-րդ, Ազգային ժողովի, համամասնական ընտրակարգով անցկացվող համայնքների ավագանիների հերթական ընտրությունների ժամանակ՝ նաև 20-րդ օրը, ինչպես նաև ընտրությունների արդյունքների ամփոփման համար սույն օրենսգրքով սահմանված ժամկետից ոչ ուշ, քան 3 օր առաջ:

Հայտարարագրին կցվում են սույն օրենսգրքի 27-րդ հոդվածի 1-ին մասում նշված, ինչպես նաև նախընտրական քարոզչության նպատակով կատարված և հայտարարագրման ենթակա այլ ծախսերը հիմնավորող փաստաթղթերը (պայմանագիր, հանձնման-ընդունման ակտ, հաշիվ-ապրանքագիր, վճարման անդորրագիր և այլն)։

Ազգային ժողովի ընտրության երկրորդ փուլ անցկացվելու դեպքում երկրորդ փուլին մասնակցող կուսակցությունը, կուսակցությունների դաշինքը նախընտրական հիմնադրամներ կատարված մուծումների և դրանց օգտագործման վերաբերյալ հայտարարագիրը ներկայացնում է վերահսկիչ-վերստուգիչ ծառայություն՝ ընտրությունների արդյունքների ամփոփման համար սույն օրենսգրքով սահմանված ժամկետից ոչ ուշ, քան 3 օր առաջ:

2. Հայտարարագրի էլեկտրոնային ձևը սահմանում է Կենտրոնական ընտրական հանձնաժողովը: Հայտարարագրի ձևը ներառում է նաև ուղեցույց հայտարարագիրը կազմելու և ներկայացնելու կարգի ու ժամկետների մասին:

3. Հայտարարագրում նշվում են`

1) նախընտրական հիմնադրամ կատարված մուծումների ամսաթիվը, մուծման գումարի չափը և մուծումներ կատարած անձանց անունը, ազգանունը.

2) սույն օրենսգրքի 27-րդ հոդվածի 1-ին մասով սահմանված յուրաքանչյուր աշխատանքի, ծառայության, ապրանքի ձեռքբերման համար կատարված ծախսերը, դրանց կատարման ժամկետը, ծախսերի կատարումը հաստատող փաստաթղթերի տվյալները.

2.1) սույն օրենսգրքի 27-րդ հոդվածի 1-ին մասով սահմանված յուրաքանչյուր աշխատանքի, ծառայության, ապրանքի ձեռքբերման համար կատարվելիք ծախսերը, որոնց վճարումն իրականացվելու է հայտարարագիրը ներկայացնելու՝ սույն օրենսգրքով սահմանված ժամկետից հետո` հայտարարագրին կցվելով կատարվելիք ծախսերը հավաստող փաստաթղթերի մասին տվյալներ.

3) հիմնադրամում մնացած գումարի չափը:

4. Հայտարարագրերը ներկայացնելուց հետո` եռօրյա ժամկետում, տեղադրվում են Կենտրոնական ընտրական հանձնաժողովի համացանցային կայքում:»։

**Հոդված 28.** Օրենսգհրքի 29-րդ հոդվածի 6-րդ մասի 1-ին կետում «հատուկ հաշվեհամարներ» բառերը փոխարինել «հատուկ հաշիվներ» բառերով:

**Հոդված 29.** Օրենսգրքի 30-րդ հոդվածի 1-ին մասի 2-րդ կետում «հասարակական կազմակերպությունները» բառերից հետո լրացնել «կամ հիմնադրամները» բառերը:

**Հոդված 30.** Օրենսգրքի 31-րդ հոդվածում ՝

1. լրացնել նոր՝ 1.1-ին մաս.

«1.1. Որպես դիտորդ չեն կարող հանդես գալ ընտրական հանձնաժողովների անդամները, տվյալ ընտրություններին մասնակող թեկնածուները, վստահված անձինք, տեխնիկական սարքավորումն սպասարկող մասնագետները և զանգվածային լրատվության միջոցների ներկայացուցիչները։»։

2) 2-րդ մասի երկրորդ պարբերությունում «հասարակական կազմակերպությունները» բառերից հետո լրացնել «և հիմնադրամները» բառերը,

3) 2-րդ մասի երրորդ պարբերության առաջին և երրորդ նախադասություններում «հասարակական կազմակերպությունները» բառերից հետո լրացնել «և հիմնադրամները» բառերը, չորրորդ նախադասությունում «հասարակական կազմակերպություններից» բառերից հետո լրացնել «կամ հիմնադրամներից» բառերը,

4) 2-րդ մասի երրորդ պարբերության հինգերորդ նախադասությունը շարադրել նոր խմբագրությամբ.

«Եթե դիմումի մերժման արդյունքով սույն օրենսգրքով սահմանված պահանջներին համապատասխանում է միայն մեկ հասարակական կազմակերպություն կամ հիմնադրամ, ապա այդ հասարակական կազմակերպությունը կամ հիմնադրամը հավատարմագրվում է որպես առանձին դիտորդական առաքելություն իրականացնող։»։

5) 2-րդ մասի չորրորդ պարբերությունում «հասարակական կազմակերպություններն» բառերից հետո լրացնել «ու հիմնադրամներն» բառերը,

6) 4-րդ մասը լրացնել նոր՝ երկրորդ պարբերությամբ.

«Կենտրոնական ընտրական հանձնաժողովը մերժում է դիտորդների հավատարմագրման մասին դիմումը նաև այն դեպքում, եթե պարզվում է, որ տվյալ կազմակերպության դիտորդը հանդիսանում է ընտրական հանձնաժողովի անդամ կամ տվյալ ընտրություններին մասնակցում է թեկնածուի, տեխնիկական սարքավորումն սպասարկող մասնագետի կամ վստահված անձի կարգավիճակով:»,

7) լրացնել նոր՝ 4.1-ին մաս.

«4․1․ Կենտրոնական ընտրական հանձնաժողովն ուժը կորցրած է ճանաչում դիտորդական կազմակերպության հավատարմագրումը, եթե հավատարմագրվելուց հետո ի հայտ են եկել այնպիսի հանգամանքներ, որոնց առկայության պայմաններում հավատարմագրման վերաբերյալ դիմումը կմերժվեր:»:

**Հոդված 31․** Օրենսգրքի 35-րդ հոդվածում ՝

1. 1-ին մասը շարադրել նոր խմբագրությամբ․

«1. Ընտրություններին մասնակցող կուսակցությունները (կուսակցությունների դաշինքները), ինչպես նաև համայնքի ղեկավարի և ավագանու անդամի թեկնածուն իրավունք ունեն թեկնածուին, կուսակցության (կուսակցությունների դաշինքի) ընտրական ցուցակը գրանցած ընտրական հանձնաժողովում նշանակելու մինչև 3 լիազոր ներկայացուցիչ։»,

1. 4-րդ մասը լրացնել նոր՝ 3-րդ կետով․

«3) նախընտրական քարոզչության կազմակերպման նպատակով՝ ընտրություններին մասնակցող կուսակցությունների (կուսակցությունների դաշինքների), ինչպես նաև մեծամասնական ընտրակարգով ընտրվող համայնքի ղեկավարի և ավագանու անդամի թեկնածուների անունից կնքելու քաղաքացիաիրավական պայմանագրեր։»,

1. ուժը կորցրած ճանաչել 8-րդ մասը:

**Հոդված 32.** Օրենսգրքի 2-րդ բաժնի վերնագիրը շարադրել նոր խմբագրությամբ.

**«ԸՆՏՐԱԿԱՆ ՀԱՆՁՆԱԺՈՂՈՎՆԵՐԸ։ ԿԵՆՏՐՈՆԱԿԱՆ ԸՆՏՐԱԿԱՆ ՀԱՆՁՆԱԺՈՂՈՎԻ ԱՇԽԱՏԱԿԱԶՄՈՒՄ ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ»:**

**Հոդված 33.** Օրենսգրքի 40-րդ հոդվածը լրացնել նոր՝ 5-րդ մասով.

«5. Ռազմական կամ արտակարգ դրություն հայտարարվելու պատճառով ընտրական գործընթացը դադարեցվելու դեպքերում ընտրական հանձնաժողովների անդամների՝ ընտրությունների կազմակերպման և անցկացման համար վարձատրությունն իրականացվում է ըստ փաստացի աշխատած օրերի քանակի։ Ընտրական հանձնաժողովիների անդամներին ընտրությունների կազմակերպման և անցկացման համար՝ մինչև ռազմական կամ արտակարգ դրություն հայտարարվելը վճարված վարձատրության գումարը ենթակա չէ վերադարձման»։

**Հոդված 34.** Օրենսգրքի 41-րդ հոդվածում՝

1) 2-րդ մասի 1-ին պարբերությունում «224» թիվը փոխարինել «224.1» թվով,

2) 2-րդ մասը լրացնել նոր՝ երկրորդ պարբերությամբ.

«Ընտրական հանձնաժողովի անդամի կամ ընտրական հանձնաժողովում տեխնիկական սարքավորումը սպասարկող մասնագետի անհամատեղելիության պայմանները կարող են սահմանվել բացառապես սույն օրենսգրքով։ Սույն օրենսգրքով նախատեսված դեպքերում կարգով ընտրական հանձնաժողովի անդամի (բացառությամբ Կենտրոնական ընտրական հանձնաժողովի անդամի) կամ ընտրական հանձնաժողովում տեխնիկական սարքավորումը սպասարկող մասնագետի կարգավիճակը չի հանդիսանում այլ օրենքներով և իրավական ակտերով նախատեսված անհամատեղելիության պահանջների խախտում:»։

3) 5-րդ մասը լրացնել նոր՝ երկրորդ նախադասությամբ.

«Ընտրատարածքային ընտրական հանձնաժողովներն աջակցում են ընտրությունների անցկացման մասնագիտական դասընթացների կազմակերպման և անցկացման աշխատանքներին»։,

4) 5-րդ մասը լրացնել նոր՝ վեցերորդ նախադասությամբ.

«Ընտրությունների անցկացման մասնագիտական դասընթացներին և ստուգարքին մասնակցելու իրավունք չունեն այն անձինք, որոնց՝ ընտրական հանձնաժողովում ընդգրկվելու որակավորման վկայականն ուժը կորցրած է ճանաչվել դասընթացների անցկացմանը նախորդող վերջին մեկ տարվա ընթացքում»։

5) 6-րդ մասից հանել երկրորդ նախադասությունը,

6) 8-րդ մասը շարադրել նոր խմբագրությամբ․

«8․ Ընտրությունների ժամանակ Կենտրոնական ընտրական հանձնաժողովը՝ իր սահմանած ժամանակացույցին համապատասխան, կարող է կազմակերպել ընտրությունների անցկացման վերաբերյալ գործնական դասընթացներ ընտրական հանձնաժողովների անդամների համար։ Գործնական դասընթացներին մասնակցությունը պարտադիր է :

Գործնական դասընթացների անցկացման ժամկետի ավարտից հետո նշանակված տեղամասային ընտրական հանձնաժողովների նախագահների և քարտուղարների համար Կենտրոնական ընտրական հանձնաժողովը կազմակերպում է լրացուցիչ գործնական դասընթացներ, եթե դրանց կազմակերպումն ու անցկացումը չի խոչընդոտի տվյալ ընտրություններում Կենտրոնական ընտրական հանձնաժողովի լիազորությունների պատշաճ իրականացմանը։»։

**Հոդված 35.** Օրենսգրքի 42-րդ հոդվածի 2-րդ մասի երկրորդ պարբերությունում «պակաս լինի երկուսից» բառերը փոխարինել «պակաս լինի երեքից» բառերով։

**Հոդված 36.** Օրենսգրքի 43-րդ հոդվածում՝

1) 2-րդ մասի «պակաս լինի երկուսից» բառերը փոխարինել «պակաս լինի երեքից» բառերով,

2) լրացնել հետևյալ բովանդակությամբ 8.1-րդ և 8.2-րդ մասերով.

«8.1. Ընտրատարածքային ընտրական հանձնաժողովի անդամները ենթակա են ամենամյա պարտադիր ատեստավորման, որն անցկացվում է զբաղեցրած պաշտոնին ընտրատարածքային ընտրական հանձնաժողովի անդամների մասնագիտական գիտելիքների և աշխատանքային ունակությունների համապատասխանության որոշման նպատակով։

Ատեստավորումն անցկացվում է ընտրատարածքային ընտրական հանձնաժողովի անդամի անմիջական մասնակցությամբ։

Ատեստավորման ենթակա, սակայն արձակուրդում, գործուղման մեջ գտնվող, ինչպես նաև ժամանակավոր անաշխատունակ ընտրատարածքային ընտրական հանձնաժողովի անդամը ենթակա է ատեստավորման աշխատանքի ներկայանալուց հետո` Կենտրոնական ընտրական հանձնաժողովի կողմից սահմանված ժամանակացույցին համապատասխան, բայց ոչ ուշ, քան եռամսյա ժամկետում:

Ատեստավորման ենթակա ընտրատարածքային ընտրական հանձնաժողովի անդամները, ոչ ուշ, քան մեկ ամիս առաջ, տեղեկացվում են ատեստավորման անցկացման մասին:

Ատեստավորման հանձնաժողովի ձևավորման և ատեստավորում անցկացնելու կարգը սահմանում է Կենտրոնական ընտրական հանձնաժողովը։

8.2. Ատեստավորման արդյունքներով ընդունվում է հետևյալ որոշումներից մեկը.

1) համապատասխանում է զբաղեցրած պաշտոնին.

2) չի համապատասխանում զբաղեցրած պաշտոնին:

Սույն մասի 2-րդ կետով նշված որոշումն ընդունելուց հետո՝ եռօրյա ժամկետում ընտրատարածքային ընտրական հանձնաժողովի անդամի լիազորությունները վաղաժամկետ դադարեցվում են։»։

**Հոդված 37․** Օրենսգրքի 44-րդ հոդվածի 6-րդ մասում «25 օր առաջ` մինչև ժամը 18.00-ն,» բառերից հետո լրացնել «Ազգային ժողովի» բառերը։

**Հոդված 38․** Օրենսգրքի 45-րդ հոդվածի 7-րդ մասում «3 օրացուցային ամսվա ընթացքում» բառերը փոխարինել «2 օրացուցային ամսվա ընթացքում» բառերով։

**Հոդված 39.** Օրենսգիրքը լրացնել նոր՝ 48.1-ին հոդվածով.

«**Հոդված 48.1. Կենտրոնական ընտրական հանձնաժողովի կողմից ընտրական հանձնաժողովների որոշումների վերանայումը**

1. Կենտրոնական ընտրական հանձնաժողովը վերահսկողության կարգով և իր նախաձեռնությամբ իրավունք ունի վերանայելու ընտրատարածքային ընտրական հանձնաժողովի որոշումը դրա կայացումից հետո վեց ամսվա ընթացքում, բացառությամբ ընտրությունների արդյունքներով ընդունված որոշումների, թեկնածուների և կուսակցությունների ընտրական ցուցակները (դրանցում ընդգրկված թեկնածուներին), թեկնածուներին գրանցելու, գրանցումը մերժելու, գրանցումն ուժը կորցրած կամ անվավեր ճանաչելու վերաբերյալ որոշումների:

2. Ընտրատարածքային ընտրական հանձնաժողովի որոշումը դատական կարգով վիճարկվելու դեպքում Կենտրոնական ընտրական հանձնաժողովը կարճում է վարչական վարույթը:»։

**Հոդված 40.** Օրենսգրքի 50-րդ հոդվածում՝

1) 1-ին մասի առաջին պարբերությունից հանել «՝ ընտրական տեղամասում քվեարկության արդյունքների վերաբերյալ արձանագրությունում քվեարկության արդյունքների ամփոփման կարգի վերաբերյալ հատուկ կարծիք ունենալու մասին գրառում կատարելու դեպքում,» կետադրական նշանները և բառերը,

2) 1-ին մասը լրացնել նոր՝ երրորդ պարբերությամբ.

«Ընտրական տեղամասում քվեարկության արդյունքների վերահաշվարկի պահանջ կարող է ներկայացվել նաև Կենտրոնական ընտրական հանձնաժողովի պատճառաբանված որոշմամբ՝ ընտրության արդյունքներն անփոփելու ժամկետից մինչև 3 օր առաջ։»,

3) 1.1-ին մասի առաջին նախադասությունում «ժամը 11:00-ին, ընտրատարածքային ընտրական հանձնաժողովը» բառերը փոխարինել «վերահաշվարկի դիմում ներկայացնելու համար սահմանված վերջնաժամկետի ավարտից հետո՝ մինչև վերահաշվարկի աշխատանքները սկսելու ժամկետը, ընտրատարածքային ընտրական հանձնաժողովն իր նիստում» բառերով,

4) 6-րդ մասի երրորդ նախադասությունում «առաջին հերթին» բառերը փոխարինել «երկրորդ հերթին» բառերով,

5) 7-րդ մասի առաջին նախադասությունում «վիճակահանությամբ ընտրված ընտրական տեղամասերի քվեարկության արդյունքները» բառերը փոխարինել «բոլոր այն ընտրական տեղամասերի քվեարկության արդյունքները, որոնց վերաբերյալ ներկայացվել է վերահաշվարկի դիմում» բառերով,

6) 7-րդ մասի երրորդ նախադասությունում «բոլոր այն ընտրական տեղամասերի քվեարկության արդյունքները, որոնց վերաբերյալ ներկայացվել է վերահաշվարկի դիմում» բառերը փոխարինել «վիճակահանությամբ ընտրված ընտրական տեղամասերի քվեարկության արդյունքները» բառերով,

7) 8-րդ մասը շարադրել նոր խմբագրությամբ.

«8. Կենտրոնական ընտրական հանձնաժողովի որոշմամբ ներկայացված՝ ընտրական տեղամասում քվեարկության արդյունքների վերահաշվարկն իրականացվում է որոշումն ստանալուց անմիջապես հետո։»,

8) 12-րդ մասում «4 ժամը» բառերը փոխարինել «3 ժամը» բառերով։

**Հոդված 41.** Օրենսգրքի 51-րդ հոդվածի 6-րդ մասում «2000 ընտրող ունեցող» թիվը և բառերը փոխարինել «10 000 ընտրող ունեցող» թվով և բառերով։

**Հոդված 42.** Օրենսգրքի 2-րդ բաժինը լրացնել նոր՝ 9.1-ին գլխով.

**«ԳԼՈՒԽ 9.1**

**ԿԵՆՏՐՈՆԱԿԱՆ ԸՆՏՐԱԿԱՆ ՀԱՆՁՆԱԺՈՂՈՎԻ ԿԱՌՈՒՑՎԱԾՔԸ ԵՎ ԱՇԽԱՏԱԿԱԶՄՈՒՄ ՔԱՂԱՔԱՑԻԱԿԱՆ ԾԱՌԱՅՈՒԹՅԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 55.1. Կենտրոնական ընտրական հանձնաժողովի աշխատակազմում քաղաքացիական ծառայությունը**

1. Կենտրոնական ընտրական հանձնաժողովի աշխատակազմում (այսուհետ՝ Աշխատակազմ) ծառայությունը քաղաքացիական ծառայություն է, որը կարգավորվում է «Քաղաքացիական ծառայության մասին» օրենքով, եթե սույն օրենսգրքով առանձնահատկություններ սահմանված չեն։

2. Կենտրոնական ընտրական հանձնաժողովում քաղաքացիական ծառայողների աշխատանքային հարաբերությունները կարգավորվում են Հայաստանի Հանրապետության աշխատանքային օրենսդրությամբ, եթե սույն օրենսգրքով և այլ իրավական ակտերով այդ հարաբերությունները կարգավորող առանձնահատկություններ սահմանված չեն։

3. Կենտրոնական ընտրական հանձնաժողովում քաղաքացիական ծառայություն չի համարվում Կենտրոնական ընտրական հանձնաժողովի կողմից ներգրավված փորձագետների, մասնագետների, տեխնիկական սպասարկում, քաղաքացիական աշխատանք կատարող անձանց գործունեությունը։ Փորձագետների, մասնագետների, տեխնիկական սպասարկում և քաղաքացիական աշխատանք կատարող անձանց ներգրավելու կարգը և վարձատրության չափը սահմանում է Կենտրոնական ընտրական հանձնաժողովը։

**Հոդված 55.2. Կենտրոնական ընտրական հանձնաժողովի կառուցվածքը և աշխատակազմը**

1. Կենտրոնական ընտրական հանձնաժողովը ձևավորում է իր աշխատակազմը՝ հաստատելով աշխատակազմի կառուցվածքը։ Աշխատակազմը ղեկավարում է Գլխավոր քարտուղարը:

2. Աշխատակազմն ապահովում է Սահմանադրությամբ և սույն օրենսգրքով՝ Կենտրոնական ընտրական հանձնաժողովին վերապահված լիազորությունների լիարժեք և արդյունավետ իրականացումը։ Կենտրոնական ընտրական հանձնաժողովի աշխատակազմի կառուցվածքը, գործունեության կանոնները և լիազորությունները սահմանվում են Կենտրոնական ընտրական հանձնաժողովի կանոնակարգով և կանոնադրությամբ։

3. Կենտրոնական ընտրական հանձնաժողովի կառուցվածքում ընդգրկվում են Հանձնաժողովի նախագահի, Հանձնաժողովի նախագահի տեղակալի, Հանձնաժողովի քարտուղարի և անդամների, Գլխավոր քարտուղարի, Գլխավոր քարտուղարի տեղակալի, Հանձնաժողովի նախագահի խորհրդականի, օգնականի, մամուլի քարտուղարի, Հանձնաժողովի նախագահի տեղակալի օգնականի, Հանձնաժողովի քարտուղարի օգնականի, Հանձնաժողովի անդամի օգնականի, Գլխավոր քարտուղարի օգնականի պաշտոնները, կառուցվածքային ստորաբաժանումները, ինչպես նաև տեխնիկական սպասարկում և քաղաքացիական աշխատանք կատարող անձինք:

4. Աշխատակազմում հաստիքների քանակը և հաստիքացուցակը, ինչպես նաև քաղաքացիական ծառայողների պաշտոնների անձնագրերը հաստատվում են Կենտրոնական ընտրական հանձնաժողովի որոշամբ։

**Հոդված 55.3. Կենտրոնական ընտրական հանձնաժողովի Գլխավոր քարտուղարի պաշտոնին նշանակումը և ազատումը**

Գլխավոր քարտուղարին պաշտոնին նշանակում և ազատում է Կենտրոնական ընտրական հանձնաժողովի նախագահը։ Գլխավոր քարտուղարի պաշտոնը վարչական պաշտոն է:

**Հոդված 55.4. Կենտրոնական ընտրական հանձնաժողովի կառուցվածքային ստորաբաժանումների կառավարումը ու ղեկավարումը**

1. Կենտրոնական ընտրական հանձնաժողովի կառուցվածքային ստորաբաժանումների կառավարումն իրականացնում է Կենտրոնական ընտրական հանձնաժողովը։

2. Կենտրոնական ընտրական հանձնաժողովը՝

1) «Քաղաքացիական ծառայության մասին» օրենքի հիման վրա սահմանում է քաղաքացիակա ծառայողների վերապատրաստման կարգը, գործունեության գնահատման կարգը, և չափանիշները,

2) սահմանում է Կենտրոնական ընտրական հանձնաժողովում պաշտոն զբաղեցնող անձանց՝ «Հանրային ծառայության մասին» օրենքով սահմանված վարքագծի սկզբունքներից բխող վարքագծի կանոնները,

3) սահմանում է Կենտրոնական ընտրական հանձնաժողովում ներքին կարգապահական կանոնները,

4) սահմանում է Կենտրոնական ընտրական հանձնաժողովում գործավարության (փաստաթղթաշրջանառության) կարգը,

5) «Քաղաքացիական ծառայության մասին» օրենքի հիման վրա սահմանում է քաղաքացիական ծառայության թափուր պաշտոն զբաղեցնելու համար մրցույթի անցկացման կարգը, մրցութային հանձնաժողովի ձևավորման կարգը, աշխատակարգը։

6) սահմանում է էթիկայի հանձնաժողովի կազմը, գործունեության կարգը և լիազորությունների շրջանակը,

7) սահմանում է ծառայողական վկայականների տրամադրման կարգը և ձևերը,

8) սահմանում է Կնետրոնական ընտրական հանձնաժողովի վարչական շենք մուտքի անցագրերի տրամադրման կարգը և ձևը,

9) սահմանում է Կնետրոնական ընտրական հանձնաժողովում պաշտոն զբաղեցնող կամ աշխատանք կատարող անձանց վերաբերյալ քաղաքացիական ծառայության տեղեկատվական հարթակում հրապարակվող տեղեկությունների ցանկը,

10) իրականացնում է Կենտրոնական ընտրական հանձնաժողովի կառուցվածքային ստորաբաժանումների կառավարմանն առնչվող սույն օրենսգրքով սահմանված այլ լիազորություններ։

3. Կառուցվածքային ստորաբաժանումների գործունեության համակարգման ոլորտները Կենտրոնական ընտրական հանձնաժողովի անդամների միջև բաշխվում են Կենտրոնական ընտրական հանձնաժողովի որոշմամբ։

4. Գլխավոր քարտուղարը՝

1) օժանդակում է կադրային քաղաքականության, ֆինանսբյուջետային, նյութատեխնիկական ապահովմանն ուղղված աշխատանքներին,

2) նշանակում և պաշտոնից ազատում է քաղաքացիական աշխատանք կատարող, տեխնիկական սպասարկում իրականացնող անձանց, նրանց նկատմամբ կիրառում է խրախուսանքի և կարգապահական տույժի միջոցներ,

3) ապահովում է Կենտրոնական ընտրական հանձնաժողովի նիստերի, հանդպիումների, այցերի, ինչպես նաև քաղաքացիական ծառայողների վերապատրաստման և գործուղման համար անհրաժեշտ այլ կազմակերպչական աշխատանքների իրականացումը,

4) իրականացնում է Կենտրոնական ընտրական հանձնաժողովի կառուցվածքային ստորաբաժանումների ղեկավարմանն առնչվող՝ սույն օրենսգրքով և Կենտրոնական ընտրական հանձնաժողովի կանոնադրությամբ սահմանված այլ լիազորություններ։

**Հոդված 55.5. Քաղաքացիական ծառայության պաշտոն զբաղեցնելու առանձնահատուկ դեպքերը**

1. Կենտրոնական ընտրական հանձնաժողովում քաղաքացիական ծառայության թափուր պաշտոնն զբաղեցվում է արտամրցութային կարգով կամ մրցույթով:

2. Քաղաքացիական ծառայության թափուր պաշտոն (բացառությամբ նոր ստեղծված քաղաքացիական ծառայության պաշտոնների) առաջանալու դեպքում մեկշաբաթյա ժամկետում տվյալ պաշտոնում նշանակելու իրավասություն ունեցող պաշտոնատար անձն իրավասու է տվյալ թափուր պաշտոնում նշանակելու`

1) Աշխատակազմի այն քաղաքացիական ծառայողին, որը միաժամանակ՝

ա. բավարարում է տվյալ թափուր պաշտոնի անձնագրի պահանջները,

բ. այդ մասին տվել է գրավոր համաձայնություն:

3. Սույն հոդվածի 2-րդ մասով սահմանված արտամրցութային կարգով քաղաքացիական ծառայության թափուր պաշտոնում նշանակում չի կարող կատարվել, եթե տվյալ թափուր պաշտոնի համար հայտարարվել է մրցույթ:

4. Աշխատակազմի կառուցվածքային փոփոխության (անվանափոխության) հետևանքով քաղաքացիական ծառայության պաշտոնների անվանացանկում առաջացած նոր պաշտոնները զբաղեցվում են անվանացանկում փոփոխություններ կատարելուց հետո 15-օրյա ժամկետում սույն հոդվածի 2-րդ մասով սահմանված կարգով:

5. Սույն հոդվածի 2-րդ և 4-րդ մասերով նախատեսված կարգով և ժամկետում նշանակումներ չկատարելու դեպքում այդ պաշտոններն զբաղեցվում են սույն oրենսգրքով նախատեսված մրցույթով։

6. Ընտրությունների ժամանակահատվածում (մինչև ընտրությունների արդյունքների բողոքարկման վերաբերյալ վերջնական դատական ակտի ուժի մեջ մտնելը) ընտրությունների վերաբերյալ լրացուցիչ տեղեկություններ հավաքագրելու, առկա տեղեկությունների հավաստիությունը պարզելու, դրանց վերաբերյալ պարզաբանումներ կամ տեղեկություններ տրամադրելու, տեղեկությունները համակարգելու և Կենտրոնական ընտրական հանձնաժողովին ներկայացնելու, ինչպես նաև առանձին այլ գործառույթներ կատարելու և խնդիրներ լուծելու նպատակով Կենտրոնական ընտրական հանձնաժողովում կարող են ստեղծել աշխատանքային խմբեր։ Աշխատանքային խմբի կազմը, գործառույթներն ու խնդիրները հաստատում է Կենտրոնական ընտրական հանձնաժողովի նախագահը։»։

**Հոդված 43.** Օրենսգրքի 57-րդ հոդվածի 2-րդ մասը լրացնել նոր՝ 3-րդ կետով.

«3) հնարավորություն ընձեռի ապահովելու տեղաշարժման (հենաշարժական) դժվարություններ, ինչպես նաև հաշմանդամություն ունեցող հանձնաժողովի անդամների, մասնագետների, քվեարկության սենյակում ներկա գտնվելու իրավունք ունեցող անձանց կանոնավոր աշխատանքը և ընտրողների քվեարկելու իրավունքը։»:

**Հոդված 44.** Օրենսգրքի 58-րդ հոդվածում՝

1) 1-ին մասում «750 ընտրողի» բառերը փոխարինել «600 ընտրողի» բառերով,

2) լրացնել նոր՝ 4-րդ մաս.

«4. Քվեախցիկի ձևը պետք է հնարավորություն ընձեռի հաշմանդամություն և տեղաշարժման (հենաշարժական) դժվարություններ ունեցող ընտրողներին անխոչընդոտ իրականացնելու իրենց ընտրելու իրավունքը՝ պահպանելով քվեարկության գաղտնիությունը:»։

**Հոդված 45.** Օրենսգրքի 59-րդ հոդվածում՝

1) 7-րդ մասի երկրորդ նախադասությունը շարադրել նոր խմբագրությամբ․

«Եթե կուսակցությունների կամ կուսակցությունների դաշինքների ընտրական ցուցակի գրանցումն անվավեր կամ ուժը կորցրած ճանաչվելու հետևանքով քվեարկությանը մասնակցում է միայն մեկ կուսակցություն կամ կուսակցությունների դաշինք, ապա Կենտրոնական ընտրական հանձնաժողովի որոշմամբ տպագրվում է նաև դեմ քվեարկությամբ առանձին քվեաթերթիկ։»,

2) 8-րդ մասը շարադրել նոր խմբագրությամբ․

«8. Համայնքի ղեկավարի և ավագանու անդամի ընտրությունների ժամանակ թեկնածուի գրանցումն անվավեր կամ ուժը կորցրած ճանաչվելու դեպքում այդ թեկնածուի անունը քվեաթերթիկներից հանվում է Կենտրոնական ընտրական հանձնաժողովի սահմանած կարգով։ Եթե համամասնական ընտրակարգով անցկացվող համայնքի ավագանու ընտրությունների ժամանակ կուսակցությունների կամ կուսակցությունների դաշինքների ընտրական ցուցակի գրանցումն անվավեր կամ ուժը կորցրած ճանաչվելու հետևանքով քվեարկությանը մասնակցում է միայն մեկ կուսակցություն կամ կուսակցությունների դաշինք, ապա համապատասխան ընտրական հանձնաժողովի որոշմամբ տպագրվում է նաև դեմ քվեարկությամբ առանձին քվեաթերթիկ։ Համամասնական ընտրակարգով անցկացվող համայնքի ավագանու ընտրությունների ժամանակ քվեաթերթիկները տպագրելուց հետո ընտրություններին մասնակցող կուսակցության ընտրական ցուցակի գրանցումն անվավեր կամ ուժը կորցրած ճանաչվելու դեպքում այդ կուսակցության քվեաթերթիկները Կենտրոնական ընտրական հանձնաժողովի սահմանած կարգով հանվում են քվեարկությունից և մարվում են:»,

3) լրացնել նոր՝ 9-րդ մաս.

«9. Ընտրությունների ժամանակ տեսողության խնդիրներ ունեցող անձանց կողմից ինքնուրույն քվեարկելու համար տեղամասային ընտրական հանձնաժողովներն ապահովվում են լրացուցիչ միջոցներով (բրայլյան կաղապարներով և այլն), իսկ մեծամասնական ընտրակարգով ընտրվող համայնքի ղեկավարի և ավագանու անդամի ընտրությունների ժամանակ՝ նաև խոշորացույցներով։ Լրաուցիչ միջոցների ձեռքբերումը, այդ թվում՝ բրայլյան կաղապարների տպագրությունը, ու խոշորացույցների ձեռքբերումն ապահովում է Կենտրոնական ընտրական հանձնաժողովը»։

**Հոդված 46.** Օրենսգրքի 61-րդ հոդվածի 5-ր մասը շարադրել նոր խմբագրությամբ.

«5. Քվեարկության սենյակում կամ դրա մուտքի մոտ փակցվում են ընտրություններին մասնակցող կուսակցությունների և կուսակցությունների դաշինքների անվանումները՝ ըստ քվեաթերթիկների համարների հերթականության, ընտրական ցուցակները: Կուսակցությունների դաշինքի դեպքում դաշինքի անվանման ներքո փակագծերում նշվում են նաև դաշինքի անդամ բոլոր կուսակցությունների անվանումները։»:

**Հոդված 47.** Օրենսգրքի 64-րդ հոդվածում՝

1) 1-ին մասի 1-ին և 2-րդ կետերի «1200» թիվը փոխարինել «1100» թվով,

2) 2-րդ մասի երկրորդ պարբերության առաջին նախադասությունից հանել «քվեաթերթիկները, քվեարկության ծրարները,» բառերը և կետադրական նշանները,

3) 2-րդ մասի 2-րդ պարբերության երրորդ նախադասության մեջ «Հարյուր ինքնասոսնձվող դրոշմանիշ հատկացվում է» բառերը փոխարինել «Տեղամասային ընտրական հանձնաժողովի նախագահը չհրկիզվող պահարանից հանում է հարյուր ինքնասոսնձվող դրոշմանիշ և հատկացնում է» բառերով։

**Հոդված 48.** Օրենսգրքի 65-րդ հոդվածի 6-րդ մասի երկրորդ նախադասությունում «յուրաքանչյուր կազմակերպությունից մեկ դիտորդ» բառերը փոխարինել «յուրաքանչյուր կազմակերպությունից երկու դիտորդ» բառերով։

**Հոդված 49.** Օրենսգրքի 66-րդ հոդվածում՝

1) 1-ին մասի առաջին նախադասությունից հանել «, կենսաչափական անձնագիրը, ոչ կենսաչափական անձնագիրը, անձնագրին» կետադրական նշանները և բառերը,

2) 2-րդ մասի երրորդ պարբերությունից հանել «անձնագիր կամ» բառերը,

3) 2-րդ մասի չորրորդ պարբերությունից հանել «անձնագրին կամ» և «անձնագրի կամ» բառերը,

4) 3-րդ մասից հանել «, կենսաչափական անձնագիրը կամ 2008 թվականի հունվարի 1-ից հետո տրված ոչ կենսաչափական անձնագիրը» բառերը,

5) 4-րդ մասից հանել առաջին նախադասությունը,

6) 7-րդ մասի չորրորդ նախադասության մեջ հանել «, իսկ թվային շտեմարանում առկա լինելու դեպքում՝ նաև» բառերը:

**Հոդված 50.** Օրենսգրքի 67-րդ հոդվածի 14-րդ մասը «նախապատրաստման» բառից առաջ լրացնել «քվեարկության նախօրդ օրը և քվերակության օրը» բառերով:

**Հոդված 51.** Օրենսգրքի 68-րդ հոդվածում՝

1) 6-րդ մասի երկրորդ պարբերությունը շարադրել հետևյալ խմբագրությամբ

«Ավելորդ գրառում պարունակող, սահմանված նմուշից տարբերվող, քվեաթերթիկից բացի այլ իր պարունակող քվեարկության ծրարի դեպքում քվեաթերթիկը ծրարից չի հանվում, քվեարկության ծրարն իր պարունակությամբ անհապաղ մարվում է Կենտրոնական ընտրական հանձնաժողովի սահմանած կարգով:»,

2) 6-րդ մասը լրացնել նոր՝ երրորդ պարբերությամբ՝

«Քվեարկության ծրարն իր պարունակությամբ մարվում է այնպես, որ վերահաշվարկի ժամանակ հնարավոր լինի հաստատել մարման հիմքերի առկայությունը։ Մարված քվեարկության ծրարների ընդհանուր թիվը հաշվվում և արձանագրվում է տեղամասային ընտրական հանձնաժողովի գրանցամատյանում:»:

**Հոդված 52.** Օրենսգրքի 69-րդ հոդվածում՝

1) 1-ին մասից հանել «, կամ ծրարում, քվեաթերթիկից բացի, առկա է այլ իր» կետադրական նշանները և բառերը,

2) 2-րդ մասի 1-ին կետից հանել «, կուսակցության» կետադրական նշանը և բառը,

3) 2-րդ մասի 6-րդ կետը հանել,

4) 5-րդ մասն ուժը կորցրած ճանաչել:

**Հոդված 53.** Օրենսգրքի 71-րդ հոդվածում՝

1) 1-ին մասի 12-րդ կետում «թեկնածուին» բառը հանել և «մեկ թեկնածու» բառերից հետո լրացնել «, մեկ կուսակցություն (կուսակցությունների դաշինք)» կետադրական նշանները և բառերը,

2) 8-րդ մասը շարադրել նոր խմբագրությամբ.

«8. Տեղամասում քվեարկության արդյունքների ամփոփման նիստին ներկա գտնվելու իրավունք ունեցող անձինք կարող են լուսանկարել կամ տեսանկարահանել ընտրական տեղամասում կազմված քվեարկության արդյունքների արձանագրությունը:

Տեղամասում քվեարկության արդյունքների ամփոփման նիստին ներկա գտնվելու իրավունք ունեցող անձանց պահանջով նրանց տրվում է ընտրական տեղամասում քվեարկության արդյունքների արձանագրությունից քաղվածք՝ վավերացված հանձնաժողովի նախագահի և քարտուղարի ստորագրություններով և հանձնաժողովի կնիքով։»:

**Հոդված 54.** Օրենսգրքի 73-րդ հոդվածի 3-րդ մասի երկրորդ պարբերությունից հանել «և արձանագրության մեկ քաղվածք» բառերը։

**Հոդված 55.** Օրենսգրքի 74-րդ հոդվածում՝

1) 3-րդ մասի 3-րդ և 4-րդ կետերում «հանձնաժողովին» բառը փոխարինել «հանձնաժողովներին» բառով,

2) 3-րդ մասի 13-րդ կետից հանել «թեկնածուին» բառը և «մեկ թեկնածու» բառերից հետո լրացնել «, մեկ կուսակցություն (կուսակցությունների դաշինք)» կետարական նշանները և բառերը:

**Հոդված 56.** Օրենսգրքի 75-րդ հոդվածի 4-րդ մասի 3-րդ և 4-րդ կետերում «հանձնաժողովին» բառը փոխարինել «հանձնաժողովներին» բառով:

**Հոդված 57.** Օրենսգրքի 80-րդ հոդվածի 3-րդ մասում «Հայաստանի Հանրապետության կրթության և գիտության» բառերը փոխարինել «կրթության ոլորտի լիազոր մարմնի» բառերով:

**Հոդված 58.** Օրենսգրքի 81-րդ հոդվածի 2-րդ մասի երկրորդ նախադասությունը հանել։

**Հոդված 59.** Օրենսգրքի 84-րդ հոդվածում՝

1) 2-րդ մասի 1-ին կետը շարադրել նոր խմբագրությամբ.

«1) տեղեկանք՝ կուսակցության կանոնադրության՝ «Կուսակցությունների մասին» սահմանադրական օրենքին համապատասխանության մասին (դաշինքում ընդգրկված կուսակցությունների կանոնադրությունների՝ «Կուսակցությունների մասին» սահմանադրական օրենքին համապատասխանության մասին տեղեկանքներ), ինչպես նաև կուսակցության կանոնադրության պատճենը (դաշինքում ընդգրկված կուսակցությունների կանոնադրությունների պատճեները),»,

2) 2-րդ մասի 2-րդ կետից հանել «համապետական և տարածքային» բառերը,

3) 2-րդ մասի 5-րդ կետում «յուրաքանչյուրի ներկայացրած» բառերից հետո լրացնել «ընտրական» բառը,

4) 2-րդ մասի 8-րդ կետում «Հայաստանի Հանրապետույթան կրթության և գիտության նախարարության» բառերը փոխարինել «կրթության ոլորտում լիազորված մարմնի» բառերով,

5) 2-րդ մասը լրացնել նոր՝ 10-րդ կետով.

«10) տեղեկանք՝ կուսակցության (դաշինքի անդամ կուսակցությունների) կողմից ընտրություններին նախորդող հաշվետու տարվա տարեկան հաշվետվությունը, իսկ ընտրական ցուցակների գրանցման համար անհրաժեշտ փաստաթղթերի ներկայացման ժամկետի դրությամբ տարեկան հաշվետվության ներկայացման ժամկետը լրացած չլինելու և տարեկան հաշվետվությունը ներկայացված չլինելու դեպքում՝ ընտրություններին նախորդող նախավերջին հաշվետու տարվա տարեկան հաշվետվությունը Կոռուպցիայի կանխարգելման հանձնաժողովին ներկայացված լինելու մասին։»:

6) 4-րդ մասում «Հայաստանի Հանրապետույթան կրթության, գիտության, մշակույթի և սպորտի նախարարությունը» բառերը փոխարինել «կրթության ոլորտի լիազոր մարմինը» բառերով,

7) լրացնել նոր՝ 4.1-ին մաս.

«4.1. Սույն հոդվածի 2-րդ մասի 1-ին կետով սահմանված տեղեկանքը տրամադրում է Հայաստանի Հանրապետության արդարադատության նախարարության լիազոր մարմինը, որը պետք է տրամադրվի ոչ շուտ, քան համապատասխան ընտրությունների նշանակումը և ոչ ուշ, քան սույն օրենսգրքով սահմանված ընտրություններին մասնակցող կուսակցությունների (կուսակցությունների դաշինքների) առաջադրման ժամկետի ավարտի նախորդ օրը»։

8) լրացնել նոր՝ 4.2-րդ մաս.

«4.2. Սույն հոդվածի 2-րդ մասի 10-րդ կետով սահմանված տեղեկանքը տրամադրում է Կոռուպցիայի կանխարգելման հանձնաժողովը՝ դիմելուց հետո՝ եռօրյա ժամկետում։ Տեղեկանքի ձևը սահմանում է Կոռուպցիայի կանխարգելման հանձնաժողովը»։

9) 6-րդ մասը շարադրել հետևյալ խմբագրությամբ.

«6. Ընտրություններին մասնակցելու դիմում ներկայացնելու համար կուսակցության (կուսակցությունների դաշինքի) էլեկտրոնային եղանակով ընտրական ցուցակի ձևավորման նպատակով Կենտրոնական ընտրական հանձնաժողովը կուսակցությանը (կուսակցությունների դաշինքին) տրամադրում է օգտահաշիվ՝ կուսակցության (կուսակցությունների դաշինքի) ընտրական ցուցակն էլեկտրոնային եղանակով ձևավորելու համար:

Կենտրոնական ընտրական հանձնաժողովի պաշտոնական կայքում կուսակցության, կուսակցությունների դաշինքի գրանցման նպատակով օգտահաշիվ ստանալու, էլեկտրոնային եղանակով ընտրական ցուցակ ձևավորելու կարգը և օգտահաշիվ ստանալու նպատակով դիմումի էլեկտրոնային ձևաթղթի ձևը սահմանում է Կենտրոնական ընտրական հանձնաժողովը:

Ընտրություններին մասնակցող կուսակցության ընտրական ցուցակները գրանցելու համար անհրաժեշտ փաստաթղթերը Կենտրոնական ընտրական հանձնաժողով ներկայացվում են միայն կուսակցության (կուսակցությունների դաշինքի) լիազոր ներկայացուցչի միջոցով` առձեռն, սույն օրենսգրքով սահմանված ժամկետներում:»:

**Հոդված 60.** Օրենսգրքի 85-րդ հոդվածի 3-րդ մասում «ապահովում է կուսակցությունների ընտրական ցուցակների և նախընտրական ծրագրերի հրապարակայնությունը» բառերը փոխարինել «հրապարակում է կուսակցությունների, կուսակցությունների դաշինքների ընտրական ցուցակները և նախընտրական ծրագրերը» բառերով:

**Հոդված 61.** Օրենսգրքի 86-րդ հոդվածի 2-րդ մասի 7-րդ կետն ուժը կորցրած ճանաչել։

**Հոդված 62.** Օրենսգրքի 87-րդ հոդվածը լրացնել նոր՝ 1.1-ին մասով.

«1.1. Կենտրոնական ընտրական հանձնաժողովը կուսակցության համագումարի և մշտապես գործող ղեկավար մարմնի իրավազորության բացակայության կամ որոշում ընդունված չլինելու հիմքով կուսակցության ընտրական ցուցակի գրանցումը կարող է անվավեր ճանաչել միայն դատական ակտի հիման վրա:»։

**Հոդված 63**. Օրենսգրքի 91-րդ հոդվածի 1-ին մասի երկրորդ պարբերությունում «մինչև Ազգային ժողով ընտրվելու մասին Կենտրոնական ընտրական հանձնաժողովի որոշման վիճարկման համար սահմանված ժամկետի ավարտը, իսկ այդ որոշման վիճարկման դեպքում` մինչև սահմանադրական դատարանի որոշում ընդունելը» բառերը փոխարինել «մինչև Ազգային ժողովի պատգամավորներին մանդատներ տրամադրելու առաջին արձանագրության կազմումը» բառերով:

**Հոդված 64.** Օրենսգրքի 92-րդ հոդվածի՝

1) 1-ին մասում «նվիրատվություններից» բառը փոխարինել «մուծումներից» բառով.

2) 2-րդ մասում «նվիրատվություն կատարելու» բառերը փոխարինել «կատարելու մուծում» բառերով.

3) 3-րդ մասն ուժը կորցրած ճանաչել.

4) 4-րդ մասը լրացնել նոր նախադասությամբ. «Ընտրության երկրորդ փուլի դեպքում ընտրություններին մասնակցող կուսակցությունը (կուսակցությունների դաշինքում ընդգրկված կուսակցությունները միասին) իրավունք ունեն կուսակցության (կուսակցությունների դաշինքի) հիմնադրամ կատարելու մուծում նվազագույն աշխատավարձի մինչև 200 000-ապատիկի չափով գումար։»:

**Հոդված 65.** Օրենսգրքի 115-րդ հոդվածի՝

1) 2-րդ մասի առաջին պարբերությունում «նվիրատվություններից» բառը փոխարինել «մուծումներից» բառերով.

2) 2-րդ մասի երկրորդ պարբերությունում «նվիրատվություն կատարելու» բառերը փոխարինել «կատարելու մուծում» բառերով.

3) 3-րդ մասում «նվիրատվություն» բառը փոխարինել «մուծում» բառով։

**Հոդված 66.** Օրենսգրքի 118-րդ հոդվածի 6-րդ մասի 3-րդ կետում «միակ թեկնածուի» բառերը փոխարինել «թեկնածուներից մեկի» բառերով։

**Հոդված 67.** Օրենսգրքի 120-րդ հոդվածի 5-րդ մասում «մեկ շաբաթով» բառերը փոխարինել «երկու շաբաթով» բառերով։

**Հոդված 68.** Օրենսգրքի 121-րդ հոդվածի 3-րդ մասի երկրորդ պարբերությունից հանել «արտահերթ» բառը։

**Հոդված 69.** Օրենսգրքի 122-րդ հոդվածը շարադրել նոր խմբագրությամբ.

«**Հոդված 122. Արտահերթ ընտրություն նշանակելը և անցկացնելը**

1. Համայնքի ղեկավարի արտահերթ ընտրությունը նշանակվում է Հայաստանի Հանրապետության կառավարության որոշմամբ՝ Կենտրոնական ընտրական հանձնաժողովի կողմից սույն օրենսգրքի 120-րդ հոդվածի 1-ին մասով սահմանված օրերից որևէ մեկը այն հաշվարկով, որ պահպանվեն ընտրությունների կազմակերպման և անցկացման համար սույն օրենսգրքով սահմանված ժամկետները։

2. Համայնքի ավագանու անդամների ընդհանուր թիվը կիսով չափ նվազելու դեպքում արտահերթ ընտրությունը նշանակվում է Հայաստանի Հանրապետության կառավարության որոշմամբ սույն հոդվածի 1-ին մասով սահմանված կարգով և ժամկետներում:

3. Թեկնածուների գրանցման համար անհրաժեշտ փաստաթղթերը ընտրատարածքային ընտրական հանձնաժողով են ներկայացվում քվեարկության օրվանից ոչ շուտ, քան 35, և ոչ ուշ, քան 30 օր առաջ` մինչև ժամը 18.00-ն:

4. Թեկնածուների գրանցումը կատարվում է քվեարկության օրվանից ոչ շուտ, քան 30, և ոչ ուշ, քան 25 օր առաջ` մինչև ժամը 18.00-ն:»:

**Հոդված 70.** Օրենսգրքի 122.1-ին հոդվածը շարադրել նոր խմբագրությամբ.

«**Հոդված 122.1. Ռազմական կամ արտակարգ դրության ավարտից հետո հերթական կամ արտահերթ ընտրության նշանակումը և անցկացումը, թեկնածուների առաջադրումը և գրանցումը**

1. Ռազմական կամ արտակարգ դրության հետևանքով չնշանակված կամ չանցկացված համայնքի ղեկավարի և համայնքի ավագանու հերթական ընտրությունը նշանակվում է մարզպետի որոշմամբ, իսկ արտահերթ ընտրությունը՝ Հայաստանի Հանրապետության կառավարության որոշմամբ՝ ռազմական կամ արտակարգ դրության ավարտից հետո՝ ոչ ուշ, քան 7 օրվա ընթացքում։

2. Ընտրությունները նշանակվում են Կենտրոնական ընտրական հանձնաժողովի կողմից սույն օրենսգրքի 120-րդ հոդվածի 1-ին մասով սահմանված օրերից որևէ մեկն այն հաշվարկով, որ ընտրություն նշանակելու մասին որոշումն ուժի մեջ մտնի քվեարկության օրվանից ոչ ուշ, քան 70 օր առաջ:

3. Ընտրությունները կազմակերպվում և անցկացվում են հերթական ընտրություննների համար սույն օրենսգրքով սահմանված ժամկետներում:»:

**Հոդված 71.** Օրենսգրքի 127-րդ հոդվածում՝

1) 1-ին մասում «հերթական ընտրությունն» բառերը փոխարինել «ընտրության քվեարկությունն» բառերով.

2) 2-րդ մասի առաջին պարբերության առաջին և երկրորդ նախադասություններում «60» թիվը փոխարինել «70» թվով, իսկ երկրորդ պարբերությունում «մեկ շաբաթով» բառերը փոխարինել «երկու շաբաթով» բառերով։

**Հոդված 72.** Օրենսգրքի 128-րդ հոդվածը շարադրել նոր խմբագրությամբ.

«**Հոդված 128. Համամասնական ընտրակարգով անցկացվող համայնքների ավագանիների արտահերթ ընտրություններ նշանակելը և անցկացնելը**

1. Համամասնական ընտրակարգով անցկացվող համայնքների ավագանիների արտահերթ ընտրություններ նշանակում է Հայաստանի Հանրապետության կառավարությունը` համապատասխան ավագանու արձակվելուց հետո` երկշաբաթյա ժամկետում:

2. Երևանի ավագանու արտահերթ ընտրությունը նշանակվում է Հայաստանի Հանրապետության կառավարության որոշմամբ այն հաշվարկով, որ ընտրություն նշանակելու մասին Հայաստանի Հանրապետության կառավարության որոշումն ուժի մեջ մտնի քվեարկության օրվանից ոչ ուշ, քան 70 60 օր առաջ:

3. Եթե համամասնական ընտրակարգով անցկացվող համայնքների ավագանիների արտահերթ ընտրության քվեարկության օրը համընկնում է Ազգային ժողովի ընտրությունների քվեարկության օրվա հետ, ապա ավագանու ընտրության օրը հետաձգվում է երկու շաբաթով:

4. Համամասնական ընտրակարգով անցկացվող համայնքների ավագանիների (բացառությամբ Երևանի) արտահերթ ընտրություններն անցկացվում են սույն օրենսգրքի 120-րդ հոդվածի 1-ին մասով սահմանված օրերից այն օրը, որ պահպանվեն ընտրությունների կազմակերպման և անցկացման համար սույն օրենսգրքով սահմանված ժամկետները:

5. Երևանի ավագանու արտահերթ ընտրություններին մասնակցող կուսակցությունների ընտրական ցուցակների գրանցման համար անհրաժեշտ փաստաթղթերը Կենտրոնական ընտրական հանձնաժողով են ներկայացվում քվեարկության օրվանից ոչ շուտ, քան 45, և ոչ ուշ, քան 35 օր առաջ` մինչև ժամը 18.00-ն:

6․ Երևանի ավագանու արտահերթ ընտրությունների դեպքում ընտրություններին մասնակցող կուսակցությունների (կուսակցությունների դաշինքների) ընտրական ցուցակների գրանցումը կատարվում է քվեարկության օրվանից ոչ շուտ, քան 35, և ոչ ուշ, քան 30 օր առաջ։

7. Համամասնական ընտրակարգով անցկացվող համայնքների (բացառությամբ Երևանի) ավագանիների արտահերթ ընտրություններին մասնակցող կուսակցությունների ընտրական ցուցակների գրանցման համար անհրաժեշտ փաստաթղթերը համապատասխան ընտրատարածքային ընտրական հանձնաժողով են ներկայացվում քվեարկության օրվանից ոչ շուտ, քան 45, և ոչ ուշ, քան 35 օր առաջ` մինչև ժամը 18.00-ն:

8. Ընտրություններին մասնակցող կուսակցությունների ընտրական ցուցակների գրանցումը կատարվում է քվեարկության օրվանից ոչ շուտ, քան 35, և ոչ ուշ, քան 30 օր առաջ:»:

**Հոդված 73.** Օրենսգրքի 128.1-ին հոդվածը շարադրել նոր խմբագրությամբ.

«**Հոդված 128.1. Ռազմական կամ արտակարգ դրության ավարտից հետո համայնքների ավագանիների՝ համամասնական ընտրակարգով անցկացվող հերթական կամ արտահերթ ընտրության նշանակումը և անցկացումը, թեկնածուների առաջադրումը և գրանցումը**

1. Ռազմական կամ արտակարգ դրության հետևանքով չնշանակված կամ չանցկացված համամասնական ընտրակարգով համայնքի ավագանու հերթական ընտրությունը նշանակվում է մարզպետի որոշմամբ, իսկ արտահերթ ընտրությունը՝ Կառավարության որոշմամբ՝ ռազմական կամ արտակարգ դրության ավարտից հետո՝ ոչ ուշ, քան 7 օրվա ընթացքում։

2. Ռազմական կամ արտակարգ դրության հետևանքով չնշանակված կամ չանցկացված համամասնական ընտրակարգով համայնքի ավագանու ընտրությունները նշանակվում է Կենտրոնական ընտրական հանձնաժողովի կողմից սույն օրենսգրքի 120-րդ հոդվածի 1-ին մասով սահմանված օրերից որևէ մեկը այն հաշվարկով, որ ընտրություն նշանակելու մասին որոշումն ուժի մեջ մտնի քվեարկության օրվանից ոչ ուշ, քան 70 օր առաջ:

3. Ընտրությունները կազմակերպվում և անցկացվում են հերթական ընտրություննների համար սույն օրենսգրքով սահմանված ժամկետներում:

**Հոդված 74.** Օրենսգրքի 130-րդ հոդվածում՝

1) 2-րդ մասի երկրորդ պարբերությունը հանել.

2) 2-րդ մասի վեցերորդ պարբերությունում «առնվազն կեսը» բառերը փոխարինել «առնվազն մեկ երրորդը» բառերով,

3) 3-րդ մասի 1-ին կետը շարադրել նոր խմբագրությամբ.

«1) տեղեկանք՝ կուսակցության կանոնադրության՝ «Կուսակցությունների մասին» սահմանադրական օրենքին համապատասխանության մասին (դաշինքում ընդգրկված կուսակցությունների կանոնադրությունների՝ «Կուսակցությունների մասին» սահմանադրական օրենքին համապատասխանության մասին), ինչպես նաև կուսակցության կանոնադրության պատճենը (դաշինքում ընդգրկված կուսակցությունների կանոնադրությունների պատճեները),»,

4) 3-րդ մասը լրացնել նոր՝ 9-րդ կետով.

«9) տեղեկանք՝ կուսակցության (դաշինքի անդամ կուսակցությունների) կողմից ընտրություններին նախորդող հաշվետու տարվա տարեկան հաշվետվությունը, իսկ ընտրական ցուցակների գրանցման համար անհրաժեշտ փաստաթղթերի ներկայացման ժամկետի դրությամբ տարեկան հաշվետվության ներկայացման ժամկետը լրացած չլինելու և տարեկան հաշվետվությունը ներկայացված չլինելու դեպքում՝ ընտրություններին նախորդող նախավերջին հաշվետու տարվա տարեկան հաշվետվությունը Կոռուպցիայի կանխարգելման հանձնաժողովին ներկայացված լինելու մասին»:

5) լրացնել՝ նոր 3.1-ին և 3.2-րդ մասերով.

«3.1. Սույն հոդվածի 3-րդ մասի 1-ին կետով սահմանված տեղեկանքը տրամադրում է Հայաստանի Հանրապետության արդարադատության նախարարության լիազոր մարմինը, որը պետք է տրամադրվի ոչ շուտ, քան համապատասխան ընտրությունների նշանակումը և ոչ ուշ, քան սույն օրենսգրքով սահմանված ընտրություններին մասնակցող կուսակցությունների (կուսակցությունների դաշինքների) առաջադրման ժամկետի ավարտի նախորդ օրը։

3.2. Սույն հոդվածի 2-րդ մասի 9-րդ կետով սահմանված տեղեկանքը տրամադրում է Կոռուպցիայի կանխարգելման հանձնաժողովը՝ դիմելուց հետո՝ եռօրյա ժամկետում։ Տեղեկանքի ձևը սահմանում է Կոռուպցիայի կանխարգելման հանձնաժողովը:»։

6) 4-րդ մասը շարադրել հետևյալ խմբագրությամբ.

«4. Ընտրություններին մասնակցելու դիմում ներկայացնելու համար կուսակցության (կուսակցությունների դաշինքի) էլեկտրոնային եղանակով ընտրական ցուցակի ձևավորման նպատակով Կենտրոնական ընտրական հանձնաժողովը կուսակցությանը (կուսակցությունների դաշինքին) տրամադրում է օգտահաշիվ՝ կուսակցության (կուսակցությունների դաշինքի) ընտրական ցուցակն էլեկտրոնային եղանակով ձևավորելու համար:

Կենտրոնական ընտրական հանձնաժողովի պաշտոնական կայքում կուսակցության, կուսակցությունների դաշինքի գրանցման նպատակով օգտահաշիվ ստանալու, էլեկտրոնային եղանակով ընտրական ցուցակ ձևավորելու կարգը և օգտահաշիվ ստանալու նպատակով դիմումի էլեկտրոնային ձևաթղթի ձևը սահմանում է Կենտրոնական ընտրական հանձնաժողովը:

Ընտրություններին մասնակցող կուսակցության (կուսակցությունների դաշինքի) ընտրություններին մասնակցելու մասին դիմումում նշվում են մինչև երեք լիազոր ներկայացուցչի տվյալները (ազգանունը, անունը, հայրանունը, ծննդյան ամսաթիվը, անձը հաստատող փաստաթղթի համարը, աշխատանքի վայրը, պաշտոնը):

Ընտրություններին մասնակցող կուսակցության (կուսակցությունների դաշինքի) ընտրական ցուցակը գրանցելու համար անհրաժեշտ փաստաթղթերը համապատասխան ընտրական հանձնաժողով ներկայացվում են միայն կուսակցության (կուսակցությունների դաշինքի) լիազոր ներկայացուցչի միջոցով` առձեռն, սույն օրենսգրքով սահմանված ժամկետներում:»,

7) 5-րդ մասի չորրորդ պարբերությունում «, ընտրական ցուցակում ընդգրկված թեկնածուի» բառերը հանել, իսկ «թեկնածուի դեպքում» բառերը փոխարինել «թեկնածուի վերաբերյալ անճշտությունները չվերացնելու կամ փաստաթղթերը չլրացնելու դեպքում ընտրական ցուցակում ընդգրկված տվյալ թեկնածուի գրանցումը մերժվում է և» բառերով։

**Հոդված 75.** Օրենսգրքի 132-րդ հոդվածի 1-ին մասի 6-րդ կետն ուժը կորցրած ճանաչել։

**Հոդված 76.** Օրենսգրքի 133-րդ հոդվածի՝

1. 1-ին մասը շարադրել հետևյալ խմբագրությամբ.

«1. Ընտրական հանձնաժողովը կուսակցության (կուսակցությունների դաշինքի) ընտրական ցուցակի գրանցումը ճանաչում է անվավեր, եթե գրանցումից հետո հայտնի են դառնում փաստեր, որ կուսակցության (կուսակցությունների դաշինքի) վերաբերյալ ներկայացված փաստաթղթերը կեղծված են:

Կուսակցության (կուսակցությունների դաշինքի) ընտրական ցուցակում ընդգրկված թեկնածուի գրանցումն ուժը կորցրած կամ անվավեր ճանաչելու հետևանքով կուսակցության ընտրական ցուցակի գրանցումն անվավեր չի ճանաչվում, եթե անգամ խախտվում են սույն օրենսգրքի 130-րդ հոդվածի 2-րդ մասով սահմանված պահանջները:»։

2) լրացնել նոր՝ 1.1-ին մաս.

«1.1. Ընտրական հանձնաժողովը կուսակցության համագումարի և մշտապես գործող ղեկավար մարմնի իրավազորության բացակայության կամ որոշում ընդունված չլինելու հիմքով կուսակցության ընտրական ցուցակի գրանցումը կարող է անվավեր ճանաչել միայն դատական ակտի հիման վրա:»։

**Հոդված 77.** Օրենսգրքի 135.1-ին հոդվածի՝

1) 1-ին մասի 4-րդ կետում «, և թեկնածուների ցանկը սույն օրենսգրքի 130-րդ հոդվածի 2-րդ մասով սահմանված կարգով և ժամկետում չի համալրվել.» բառերը և կետադրական նշանները փոխարինել «։» կետադրական նշանով.

2) 1-ին մասի 5-րդ կետն ուժը կորցրած ճանաչել։.

3) 2-րդ մասը շարադրել հետևյալ խմբագրությամբ.

«2. Սույն հոդվածի 1-ին մասի 1-ին կետով նախատեսված դեպքում համամասնական ընտրակարգով անցկացվող համայնքի ավագանու ընտրությունը չկայացած ճանաչելու մասին ընտրական հանձնաժողովի որոշմամբ նշանակվում է նաև նոր ընտրություն, որն անցկացվում է ընտրությունը չկայացած ճանաչելու մասին ընտրական հանձնաժողովի որոշումն ուժի մեջ մտնելու օրվան հաջորդող վաթսունօրյա ժամկետի վերջին կիրակի օրը։

Սույն մասով սահմանված կարգով նշանակված նոր ընտրությունը չկայացած ճանաչվելու դեպքում, ընտրական հանձնաժողովի որոշումն ուժի մեջ մտնելուց հետո՝ հնգօրյա ժամկետում, Կենտրոնական ընտրական հանձնաժողովը նշանակում է նոր ընտրություն և հայտարարում քվեարկության օրը:».

4) 3-րդ, 4-րդ և 5-րդ մասերը շարադրել հետևյալ խմբագրությամբ.

«3. Եթե սույն հոդվածի 1-ին մասի 2-րդ և 3-րդ կետերով նախատեսված դեպքերում ընտրությունները չկայացած ճանաչվելու մասին ընտրական հանձնաժողովի որոշումը չի բողոքարկվել վարչական դատարան, ապա որոշումն ուժի մեջ մտնելուց հետո՝ հնգօրյա ժամկետում, Կենտրոնական ընտրական հանձնաժողովը նշանակում է նոր ընտրություն և հայտարարում քվեարկության օր ոչ ուշ, քան Կենտրոնական ընտրական հանձնաժողովի որոշումն ուժի մեջ մտնելու օրվան հաջորդող վաթսունօրյա ժամկետի վերջին կիրակի օրը:

4. Եթե սույն հոդվածի 1-ին մասի 2-րդ կետով նախատեսված դեպքում ընտրությունները չկայացած ճանաչվելու մասին ընտրական հանձնաժողովի որոշումը բողոքարկվել է վարչական դատարան, և վարչական դատարանի դատական ակտով ընտրական հանձնաժողովի որոշումը թողնվել է անփոփոխ, կամ որոշում է ընդունվել հայցադիմումի ընդունումը մերժելու մասին, ապա դատական ակտն ուժի մեջ մտնելուց հետո՝ հնգօրյա ժամկետում, Կենտրոնական ընտրական հանձնաժողովը նշանակում է նոր ընտրություն և հայտարարում քվեարկության օրը, ոչ ուշ, քան հանձնաժողովի որոշումն ուժի մեջ մտնելու օրվան հաջորդող վաթսունօրյա ժամկետի վերջին կիրակի օրը:

5. Սույն հոդվածի 1-ին մասի 4-րդ կետով նախատեսված դեպքում համամասնական ընտրակարգով անցկացվող համայնքի ավագանու ընտրությունը չկայացած ճանաչելու մասին ընտրական հանձնաժողովի որոշմամբ նշանակվում է նաև նոր ընտրություն, որն անցկացվում է ընտրությունը չկայացած ճանաչելու մասին ընտրական հանձնաժողովի որոշումն ուժի մեջ մտնելու օրվան հաջորդող վաթսունօրյա ժամկետի վերջին կիրակի օրը:

Սույն մասով սահմանված կարգով նշանակված նոր ընտրությունը չկայացած ճանաչվելու դեպքում, ընտրական հանձնաժողովի որոշումն ուժի մեջ մտնելուց հետո՝ հնգօրյա ժամկետում, Կենտրոնական ընտրական հանձնաժողովը նշանակում է նոր ընտրություն և հայտարարում քվեարկության օրը:».

5) 6-րդ մասում «՝ տվյալ ընտրության նախապատրաստման և անցկացման հիմնական միջոցառումների ժամանակացույցին համապատասխան» բառերը հանել.

6) 8-րդ մասում «Համապատասխան» բառը փոխարինել «Կենտրոնական» բառով։

**Հոդված 78.**  Օրենսգրքի 136-րդ հոդվածի 1-ին մասի առաջին պարբերության երկրորդ նախադասությունում «անդամներ ընտրվելու մասին ընտրական հանձնաժողովի որոշման վիճարկման համար սահմանված ժամկետի ավարտը, իսկ այդ որոշման վիճարկման դեպքում` մինչև դատական ակտի ընդունումը» բառերը փոխարինել «անդամներին մանդատներ տրամադրելու առաջին արձանագրության կազմումը» բառերով։

**Հոդված 79.**  Օրենսգրքի 139-րդ հոդվածի՝

1) 1-ին մասում «նվիրատվություններից» բառը փոխարինել «մուծումներից» բառով,

2) 2-րդ մասում «նվիրատվություն» բառը փոխարինել «մուծում» բառով,

3) 3-րդ մասն ուժը կոցրած ճանաչել։

**Հոդված 80.** Օրենսգրքի 141-րդ հոդվածում՝

1) 6-րդ մասի երկրորդ պարբերությունը լրացնել նոր՝ երկրորդ նախադասությամբ.

«Եթե ընտրական ցուցակում պակաս ներկայացված սեռի ներկակայացուցիչներ չկան, ապա այդ մանդատները մնում են թափուր»։

2) 6-րդ մասը լրացնել նոր՝ հինգերորդ պարբերությամբ.

«Արձանագրությունը կազմվում է ավագանի ընտրվելու մասին համապատասխան ընտրական հանձնաժողովի որոշման վիճարկման համար սահմանված ժամկետի ավարտին հաջորդող 5-րդ օրը, իսկ այդ որոշման վիճարկման դեպքում` համապատասխան որոշումն ընդունելու հաջորդող 5-րդ օրը»։

3) 8-րդ մասի առաջին պարբերությունում «հանձնաժողովին իրազեկելուց հետո՝» բառերը փոխարինել «հանձնաժողովում լիազորությունների դադարման մասին արձանագրությունը ստանալուց հետո՝» բառերով, իսկ «ցածր է լինելու 25 տոկոսից,» բառերը փոխարինել «ցածր է լինելու 30 տոկոսից,» բառերով,

4) 8-րդ մասի առաջին պարբերությունը լրացնել նոր՝ երկրորդ նախադասությամբ.

«Եթե ընտրական ցուցակում նվազ ներկայացված սեռի թեկնածուներ չկան, ապա այդ մանդատը մնում է թափուր»։

**Հոդված 81.** Օրենսգրքի 142-րդ հոդվածի՝

1) 6-րդ մասի երրորդ նախադասության «արտահերթ ընտրության համար» բառերը հանել,

2) 7-րդ մասը լրացնել նոր՝ 4-րդ կետով.

«4) եթե սույն օրենսգրքով սահմանված կարգով մանդատների բաշխման պահի դրությամբ չի ձևավորվում համայնքի ավագանու առնվազն կեսից ավելին:»։

3) 8-րդ մասի առաջին նախադասության «համապատասխան» բառը փոխարինել «Կենտրոնական» բառով, «21-օրյա ժամկետում» բառերը հանել, «նոր ընտրություն» բառերից հետո լրացնել «և հայտարարում քվեարկության օրը, ոչ ուշ, քան հանձնաժողովի որոշումն ուժի մեջ մտնելու օրվան հաջորդող վաթսունօրյա ժամկետի վերջին կիրակի օրը» բառերով,

4) 8-րդ մասի երկրորդ նախադասությունը հանել։

**Հոդված 82.** Օրենսգրքի 142.2-րդ հոդվածի 7-րդ մասի առաջին պարբերության հինգերորդ նախադասությունում «անձանց» բառը փոխարինել «թեկնածուներին» բառով, իսկ վեցերորդ նախադասությունը շարադրել նոր խմբագրությամբ.

«Լրացուցիչ քվեարկության արդյունքով ձայների հավասարության դեպքում առավելությունը տրվում է համայնքի ավագանու ընտրություններում առավել կողմ ձայներ ստացած կուսակցության (կուսակցությունների դաշինքի) թեկնածուին:»:

**Հոդված 83.** 1. Սույն օրենքն ուժի մեջ է մտնում 2024 թվականի հունվարի 1-ից։

2. Սույն օրենքի 11-րդ հոդվածի 3-րդ և 4-րդ կետերը և 48-րդ հոդվածը ուժի մեջ են մտնում 2025 թվականի հունվարի 1-ից։

3. Սույն օրենքի ուժի մեջ մտնելուց հետո 1 տարվա ընթացքում Կենտրոնական ընտրական հանձնաժողովն ընդունում է սույն օրենքով նախատեսված ենթաօրենսդրական նորմատիվ իրավական ակտերը: